ئیتر بۆ پێشه‌وه ... به‌دران ئه‌حمه‌د حه‌بیب\nله ساڵه‌یلی رابردوودا، زۆر جار وا بووه بڕیارێكی رژدانه‌م داوه له نووسینی رۆژنامه‌یییانه بوه‌ستمه‌وه. هه‌موو جاریش بیانووێك هاتووه‌ته پێشه‌وه بڕیاره‌كه‌ی له لانكه‌دا تاساندووه. بیانووی ئه‌م جاره‌ی به‌جێ نه‌هێنانی بڕیاره‌كه ئه‌وه‌یه لیستێكم لایه به بابه‌تی ئه‌و وتاره‌یله‌ی له چه‌ند حه‌وتووی داهاتوودا ده‌مه‌وێ بیاننووسم. كتومت وه‌ك جاران، جگه‌ره‌كێش بووم ده‌مگوت پاش ته‌واوبوونی ئه‌م پاكه‌ته ئیتر ده‌ست له كێشان به‌رده‌ده‌م. پاشان بڕیاره‌كه‌م له بیر ده‌چووه‌وه. بابه‌تێكی سه‌رنج راكێش له لیسته‌كه‌دا مه‌ولوود باوه‌مراده و نامه‌وێ ده‌ستی لێ هه‌ڵگرم. به‌ڵام ئاخۆ به‌ڕاست من بۆچی واز له نووسینی رۆژنامه‌یی ناهێنم به‌تایبه‌تیش، كه زۆر هاتوچووی سلێمانی ده‌كه‌م و دوای ئه‌وه‌ی مه‌حموود سه‌نگاویش ده‌ستی خۆی راهێناوه به وه‌شاندن له رۆژنامه‌نووسه‌یل؟ هاوه‌ڵێك دڵی دامه‌وه گوتی ئه‌وانه له گه‌نجی ده‌وه‌شێنن. تۆ گه‌نج نه‌ماوی، ناتگرێته‌وه.\nسه‌ره‌تا دڵم به‌و زانیاریییه‌ی دوایی خۆش بوو، به‌ڵام هیچ چتێك وه‌كو ترس په‌ره‌گر نییه له مرۆڤدا نه‌خاسمه ترسی ده‌ست لێ وه‌شاندن. به‌تایبه‌تیش پاش ئه‌وه‌ی بیانووی گه‌نجی و پیریه‌تی بیانووێكی پێ سه‌لمێن نییه له‌لام. ویستم بۆ ره‌واندنه‌وه‌ی ترس و دڵه‌ڕاوكه بچمه ده‌ره‌وه پیاسه‌یه‌ك به‌ناو شاردا بكه‌م. له نێزیكی باڵه‌خانه كۆنه‌كه‌ی ده‌زگای ئاراسه‌وه ده‌ستم پێ كرد. یه‌كه‌مین تابلۆیه‌ك هاته پێشه‌وه (نه‌مامگه‌ی باخدار) بوو. تێ نه‌گه‌ییم بنه‌ڕه‌ته عه‌ره‌بییه‌كه‌ی چی بووه تا له كوردییه‌كه‌ی بگه‌م. لێم بووه‌ته خوو به به‌رده‌وامی ناونیشانی سه‌ر دووكان و ئۆتۆمۆبیل ده‌خوێنمه‌وه هه‌رچه‌نده ده‌زانم ئه‌م خووه بۆ من ته‌مه‌ن كورتكه‌ره‌وه‌یه. ناونیشانێكی تر (به‌هێزترین هێمای خۆشی هاژوتن)، ئه‌ویش تێ نه‌گه‌ییم. بیرم هاته‌وه پێش چه‌ند ساڵێك به‌ڵگه‌نامه‌یه‌كم هاته پێش بۆ ئیمزاكردن، نووسیبووی (واژۆی خاوه‌نی سوارۆ) . ئه‌وه‌تا سوارۆیه‌ك له پێشی پێشه‌وه ده‌ڕوا، به نووسینێكی درشت نووسیویه‌تی (بردنه‌وه بۆ هه‌مووانه له ژێر قه‌پاغی بیبسی) . په‌كوو ئه‌مه چییه؟ توخوا مه‌حموود سه‌نگاوی ده‌ستت لێ بوه‌شینێ خۆشتر نییه له‌مه؟ كاك مه‌حوود بمبوورێ. ئه‌و له هه‌ولێر ده‌ستی ناڕوا بۆیه ده‌وێرم ناوی بێنم، ده‌ستی بڕۆیییایه ناوی یه‌كێكی ترم ده‌هێنا.\nله ده‌ره‌وه‌ی وڵات بووم، هاوه‌ڵێك نامه‌یه‌كی بۆ نوسیبووم "كوردستان وێران بووه. ته‌نیا دوو وشه‌ی مه‌عاش و داعش به‌سه‌ر زاری خه‌ڵكه‌وه‌ن". هه‌روه‌ها نووسیبوی "ئێسته ده‌ركه‌وت كوردستان بێ شێركۆ بێكه‌سیی چه‌ند پێوه دیاره. ئه‌م هه‌موو شنگال و كۆبانییه روو ده‌ده‌ن و كه‌س نییه یه‌ك دێر شیعریان بۆ بنووسێ". بیرم كرده‌وه ئه‌گه‌ر شاعیر بوومایه من ده‌منووسی. به‌ڵام ئاخۆ چیم ده‌نووسی؟ (داعش مه‌عاش مه‌عاش داعش) . زۆریش نێزیكن له یه‌كه‌وه به‌ڵام له‌نگییه‌ك هه‌یه له كایه‌دا هه‌رچه‌نده شاعیریش نیم. باش بوو ئه‌نوه‌ری حاجی عوسمان جێگری وه‌زیری پێشمه‌رگه ئه‌م كێشه‌یه‌ی بڕانده‌وه به (مه‌عاش ده‌عاش) . یه‌ك رۆژ دواتر دكتۆر فوئاد بۆی پشتڕاست كرده‌وه به (ده‌عاش مه‌عاش) .\nدیارده‌یه‌كی ترسناكتر له ده‌عاش و مه‌عاش جلكی ژنانه‌ی كه‌نداوییه وڵاتی ئێمه‌ی ته‌نیوه‌ته‌وه. جلك رووداوێكی گه‌وره‌ی رۆشنبیرییه له‌لای كورد. بۆ ئێمه جلك له پاڵ زمانی كوردیدا دوو ده‌سمایه‌ی گرینگی نه‌ته‌وه‌یین. هیچ داگیركه‌رێك نه‌یتوانی ده‌ستیان لی بوه‌شێنێ. جلكی پیاوانه‌ی كوردی له رێی پێشمه‌رگه‌ی شۆڕشی ئه‌یلووله‌وه بووه جلكی یه‌كگرتووی نه‌ته‌وه‌یی. ئێسته هه‌ر چوار پارچه‌ی كوردستان له رێی پێشمه‌رگه و گه‌ریلاوه هه‌مان جلك له‌به‌ر ده‌كه‌ن. وه‌زیری رۆشنبیری هه‌رچه‌نده له رێی نووسینه‌وه كه‌سایه‌تییه‌كی ناو به‌ده‌ره‌وه نییه و به بیرم نایه‌ته‌وه نووسینێكی ئه‌وم بینیبێ، به‌ڵام بیه‌وێ جلكی ژنانه‌ی كوردی بسه‌پێنێ، ناوی له ده‌رگه‌یه‌كی گه‌وره‌تر له نووسینه‌وه ده‌چێته ناو مێژوو. تۆ بڵێ چۆن؟ من بم له جێی ویدا چه‌ند كۆمپانیایه‌كی كوردی كۆ ده‌كه‌مه‌وه و دیزاینی جۆره‌وجۆری جلكی ژنانه‌یان ده‌خه‌مه به‌ر ده‌ست، به‌تایبه‌تی جلكی سه‌ر به‌و شوێنانه‌ی شێوازی سه‌رنج به‌كێشكه‌ریان هه‌یه وه‌ك: سلێمانی دهۆك مه‌هاباد. هاوه‌ڵێك گوتی "جلكی عه‌ره‌بییانه‌ی ژنی كه‌نداوییانه لێره باوه له‌به‌رئه‌وه‌ی نرخی هه‌رزانه به‌ڵام جلكه كوردییه‌كه‌ی له‌مه‌ڕ خۆمان گران بایییه". وه‌زیری رۆشنبیری، كه ناویشی نازانم ده‌توانێ هانی ئه‌و چه‌ند كۆمپانیایه‌ی له‌گه‌ڵیاندا دانیشتووه، بدا بۆ به درویندانی جلكی ژنانه‌ی كوردی له وڵاتی چین. ئه‌و ده‌مه ژنی كورد له هه‌موو شوێنێكی وڵاتدا جلكی خۆمانه ده‌پۆشێ نه‌ك جلكی ژنانه‌ی كه‌نداوی، كه هیچ كه‌متر نییه له ده‌عاشه‌كه‌ی.\nبخوێنه‌وه‌ی به‌ڕێز لێم ببوورێ وتاری ئه‌م جاره‌م له بوار ده‌رچوونی شێوازی پێوه ناسیوی من بوو. ویستم له‌لایه‌كه‌وه ئه‌و باره گرانه سووك بكه‌مه‌وه، كه له چه‌ند حه‌وتووی پێشوودا لێم بار كردبوو. مرۆڤ بوی ناشێ سه‌ری خه‌ڵك به‌رده‌وام به بابه‌تی ئێسك گران و رژدانه‌وه مژوول بكا. له‌لایه‌كی تریشه‌وه، ویستم نانی راپۆرتنووسه‌یل ببڕم. نانی ئه‌وانه‌ی له بێ نانیدا به دوای نێچیردا وێڵن ده‌ستێكی لێ بوه‌شێنن. سه‌یریش هه‌ر ئه‌وه نییه راپۆرتنووس له‌م هه‌لومه‌رجه‌ی ئێسته‌ی كوردستاندا مابن، بگره ئه‌وه‌یه به‌رپرسی راپۆرتخوێنه‌وه كاتیان مابێ. دیاره سه‌ركه‌وتنی هه‌مووان له ژێر قه‌پاغی بیبسیدایه و ئیتر بۆ پێشه‌وه.


به‌خاكسپاردن له کاتی پەتای کۆرۆنادا - Svenska kyrkan\nبه‌خاكسپاردن له کاتی پەتای کۆرۆنادا\nکاتێک که‌سێکی نێزیکمان یان هاوڕێیه‌ک كۆچی دوایی دەکات پێویستمان به‌وه دەبێت کۆبینه‌وه بۆ ماڵئاوایی لێکردنی و پێکه‌وه پرسه‌ی بۆ بگێڕین. به‌ڵام کە به‌هۆی ڤایرۆسی کۆرۆناوە ئێمه کەوتووینەتە دۆخێکی تایبه‌ت بۆیە بۆ ڕێگرتن له بڵاوبوونه‌وه‌ی ئەو په‌تایە ناچارین چۆنیه‌تی به‌خاک سپاردنەکان بگونجێنین.\ninformation om begravning att skriva ut\nSidan som pdf-dokument.\nئه‌وانه‌ی لە سویددا به‌رپرسن لە به‌خاک سپاردنن یارمه‌تی ئێوەی کەسانی نێزیک لەو ده‌ده‌ن بۆ ئەنجامدانی به‌خاک سپاردنێکی جوان و پڕ واتا و به شێوه‌یه‌کی به‌رپرسیارانه‌ی گونجاو هەڵسوکەوت لەگەڵ ئەو نەخۆشییە گشتگیرییەکەی کۆرۆنا ئەمڕۆ لەئارادایە. له‌م بڵاوکراوەیەدا ئەوە شیده‌کەینه‌وه کە پرۆسەکان چۆن بەڕێوە بچێت و چیجۆرە ڕێ و ڕەوشێک بگرینە بەر.\nئایا کێ به‌رپرسە لە کاروباری به‌خاکسپاردن له سوید؟\nله سویددا به‌رپرس لە کاروباری بەخاک سپاردن له ده‌ستی هۆبەی به‌ڕێوه‌به‌رایه‌تی كڵێسای سویدی و كه‌شیشانی هەروەها لایەنی شاره‌وانییەکانی ستۆکهۆڵم و ترانئۆسە. بە که‌سی به‌رپرس لە کاروباری به‌خاک سپاردن ده‌گوترێت بریکاری سەرەکی (huvudman). ئه‌رکی ئەو به‌رپرسە چاودێری و ئەنجامدانی ئەو خاڵانەیە به خۆڕای بێلەوەی هیچ خەرجێک بکەوێتە سەر خێزانی کەسی کۆچکردوو:\n· شوێنی بەخاک سپاردن یان هاوشێوەکانی لە گۆڕستانە گشتییەکاندا بۆ ماوه‌ی ۲٥ ساڵ،\n· به‌خاک سپاردن و هه‌ڵكه‌ندنی گۆڕ، هەروەها پڕکردنه‌وه و ڕێکخستنی گۆڕی هەڵکەندراو،\n· له‌و کاته‌وه‌ی که‌سی بریکار دەبێته به‌رپرس لە تەرمی که‌سی کۆچکردوو هەر خۆی بەرپرسە لە پرۆسەی گواستنەوەی تا ئه‌و کاته‌ی به‌خاک دەسپێردرێت، بێجگە لە گواستنەوانەی بۆ باخاک سپاردن لە شوێنی تری بەدەر لە بەرپرسیارەتیی ئەو بریکارە، ئه‌گه‌ر گواستنەوەکە به‌هۆی گرێبه‌ستێکی تایبەتەوە نه‌بێت لەپێناو ئاماده‌کردنی لە گۆڕستانێکی تایبه‌ت.\n· سووتاندنی ته‌رم.\n· ئامادەکاریی جێگای پاراستنی تەرمەکە و نیشاندانی (بە کەسە نزیکەکانی).\n· دیاریکردنی شوێن بۆ ئەنجامدانی پرۆسەی ماڵئاوایی به بێ سیمبوڵی دینی.\nهەروەها کەسی بریکار بەرپرسە لەوەی شوێنی ناشتنی تایبەت دیاریکات بۆ ئەو کەسانەی سه‌ر به هیچ کۆمەڵگەیەکی کریستیانیی ناوچەکەی ئەو یان ناوچەیەکی نزیک لە سنووری فەرمانداریی ئەو نین.\nبریکاری به‌رپرس (کڵێسای سویدی هه‌روه‌ها شاره‌وانییەکانی ستۆکهۆلم و ترانئۆس) ئه‌رکی کۆمه‌ڵایه‌تیی ئەوەیان لەسەرە کە کاروباری به‌خاک سپاردن جێبه‌جێکه‌ن بۆ ئه‌و کەسانه‌ی له سوید دەژین. ئه‌و ئه‌رکه‌یش دەرباری سوید بە یاسا دیاری دەکات. بریکارەکان ڕێزگرتن له‌و باره بە هەند وەردەگرن که مرۆڤەکان له نه‌ریتگه‌لی دینی جیاوازه‌وه هاتوون و ئەوەیش کە لەوانەیە لای هەندێک مرۆڤ بۆچوونی تایبه‌ت هه‌بێت ده‌رباره‌ی بەخاک سپاردن. بریکارەکان بەوپەڕی تواناوە دڵی کاسانی نزیک لە کەسی کۆچکردوو ڕادەگرن بۆئەوەی هەرچی زووتر بەخاک سپاردن بگاتە ئەنجام.\nکه‌سانی بریکار بەپرس نین لە ئامادە کردنی شوێن و کەرەستەی پێویست بۆ ئەنجامدانی کار و هەڵوێستگەلی دینیی لەپێش ناشتن، بۆ نموونه شووشتن و هاوشێوەکانی. ئه‌و جۆره پرۆسەیە له لایه‌ن ئه‌و كۆمه‌ڵه ئاینییانەوە جێبه‌جێ ده‌کرێن کە که‌سی کۆچکردوو لەسەری بووە..\nخزمان پلان بۆ به‌خاک سپاردن دادەنێن\nپلان و جێبەجێکردنی به‌خاک سپاردن لەسەر خزمه نزیکەکانی کەسی کۆچکردوو دەبێت. ئه‌گه‌ر که‌سی کۆچکردوو ئه‌ندامی کڵێسای سویدی بووبێت ئه‌وا بەشێوەیەکی ئاسایی خزمه‌کان پرۆسەی به‌خاک سپاردنەکە پێکەوە لەگەڵ کەشیشی ئەو هۆبەیە جێبه‌جێ ده‌که‌ن کە کۆچکردوو لە سنووریدا ژیاوە. ئه‌گه‌ر کەسی کۆچکردوو سه‌ر به دابێکی تری دینی (بۆ نموونه سەر بە كڵێسای كاتۆلیكی، جوو، ئیسلام، بوودیزم، هیندۆس) بووبێت ئه‌وکات خزمه‌کان به ڕاوێژ لەگەڵ نوێنه‌رانی لایەنی ئایینیی خۆیان پرۆسەی ماڵئاواییەکە جێبه‌جێ دەکه‌ن.هه‌روه‌ها ده‌رفه‌تی ئه‌نجامدانی به‌خاک سپاردنی بێدینانیش هه‌یه ( به‌خاکسپاردنی سڤیلی).\nئه‌گه‌ر هیچ کەسێکی نزیک لەوێ نه‌بێت یان نەخوازێت پرۆسەی به‌خاک سپاردنه‌که بگرێتە ئەستۆ ئه‌وا ئه‌رکی شاره‌وانیه ئه‌وکاره ئەنجامدات. ئیتر هەرکەس و لایەنێک پرۆسەی به‌خاک سپاردنه‌که جێبه‌جێ بکات ئه‌وا پێویستە ڕاسپاردەی خودی کۆچکردووەکە بەرچاوگیرێت لە جۆری لەگۆڕنان به تابووتەوە یان سووتاندنی ته‌رم و ناشتنی خۆڵەمێشەکەی.\nسووتاندنی ته‌رمی مردوو یان به‌خاکسپاردن\nئه‌مڕۆ له سوید دوو شێوه‌ی ڕێپێدراوی به‌خاک سپاردن هه‌یه. به‌خاک سپاردنی مردوو یان له ڕێگای خستنه گۆڕ (ناشتن) یانیش سووتاندنی ته‌رمەکەی (لە کووڕەدا) و ناشتنی خۆڵه‌مێشه‌که‌ی لە گۆڕێکدا. ئه‌وه بە گوێرەی بڕیاری خزمه‌کانی دەبێت چیجۆرە شێوه به‌خاک سپاردن ئەنجام بدرێت.\nئه‌وه‌ی گرینگه دەبێت تەرمی مردووه‌که تا ده‌کرێت به زووترین کات بسووتێنرێت یان لەگۆڕ بنرێت. درێژ‌ترین ماوه‌ی ڕێپێدراو لە نێوان کاتی مردن و سووتاندنی ته‌رم یان لەگٶڕنان یه‌ک مانگه. ئه‌گه‌ر هۆی تایبه‌تی هه‌بێت ئه‌وا دەزگای باجی سویدی بڕیاری درێژکەرنەوەی ماوەی ناشتن یان سووتاندنی تەرمەکە دەدات. دەبێت لەماوەی یەک ساڵدا ناشتنی خۆڵه‌مێشی مردووه‌که له‌گۆڕ بنرێت. بڕیاردان لە دواخستنی لەگۆڕنانی خۆڵه‌مێش لەلای بەڕێوەبەری کاروباری ناشتنە.\nڕێساگه‌لی تایبه‌تی به بۆنەی کۆڤید-۱۹ (COVID-19)ـەوە\nبەشێک لە خاوەن پرسه‌کان دەخوازن بەبۆنەی ڤایرۆسی کۆرۆناوە پرۆسەی به‌خاکسپاردنه‌که دواخرێت. به‌ڵام به پێی یاسای به‌خاک سپاردن دەبێت ته‌رمی مردووه‌که تا ده‌کرێت به زووترین کات بسووتێنرێت یان له گۆڕدا بنێژرێت- درێژترین کاتیش یه‌ک مانگی پاش گیان سپاردنە.\nهەرەوها هۆی تریش هەن بۆ دوانەخستنی به‌خاک سپاردن. سابارەت بە خودی به‌خاک سپاردن، ئەزموونەکان ئەویان دەرخستووە کە بەخاک سپاردن بەشێکە لە پرۆسەی پرسەو کەمکردنەوەی خەم و پەژارە،. بەڵام مه‌ترسی لەوەدا‌یه ئەگەر زۆرکەس بخوازن کاتی به‌خاک سپاردن دواخه‌ن ئەوا هێشتنەوەی ته‌رمی کەسی مردوو کێشەی لێ دەکەوێتەوە.\nئه‌گه‌ر تۆ وه‌ک کەسێکی نزیک پێویستت به‌وه‌بێت که بەخاک سپاردن بۆ ماوەیەک دواخه‌یت ئه‌وا باشترین بژاردە سووتاندنی تەرمەکەیە ئەوکات دەتوانن لەگۆڕنانی خۆڵەمێشەکەی دواخەن بۆ ماوەی یەک ساڵ. واتە گۆزه‌ی خۆڵەمێش لەبریی تابووت.\nدواخستنی پرسە بۆ ماوەیەکی تر\nمرۆڤ ده‌توانیت چی بکات ئه‌گه‌ر به‌خاک سپاردن به‌و شێوه‌یەی تۆی کەسی نزیکی دەیخوازیت نەگەیشتە ئەنجام؟ ئه‌وکات بژاره‌ی ئه‌وه‌ت دەبێت که کۆڕبەستنەکەتان بۆ ماوەیەکی دواخەن، ئەوکات که‌سانێکی زۆرتر ده‌توانن لەگەڵتان به‌شداربن. بەوپێیە دەرفەتێکتان بۆ دەڕەخسێت تا کۆڕی پرسە، نوێژ یانیش به پێی نه‌ریتی دینی خۆت بۆنەیەک بەڕێوە بەریت.\nنوێژی به‌خاکسپاردن و ئەنجامدانی پرۆسەی ماڵئاوایی\nتۆ وه‌ک نزیکترین کەس بۆ بەڕێوەبردنی نوێژی به‌خاکسپاردن/ پرۆسەی ماڵئاوایی کۆمەکت دەکرێیت لەلایەن نوێنه‌ری ئه‌و کۆمه‌ڵه دینییه‌ی خۆت دەیخوازیت. چاکوایە له‌کا‌تی هه‌بوونی ڤیروسی کۆرۆنادا پێش پلان دانانت هه‌ندێک زانیاری سەبارەت بە دۆخەکە وەرگریت. تۆ وەک خاوەن پرسەکە چاک وایە بە ڕاوێژ لەگەڵ نوێنەری کۆڕی باوەڕپێکراوی لایەنە دینییه‌که‌ت جۆری بەخاک سپاردنه‌که ئه‌نجام بدەن به شێوه‌یه‌ک خزم و دۆستان لێتان دڵنیابن.\nکۆڕە تایبەتەکانی پرۆسەی نوێژی به‌خاکسپاردن و ماڵئاوایی کردن لەلایەن کۆمەڵە ئایینییەکانەوە (allmänna sammankomster) وەک کۆبوونه‌وه‌ی گشتی دەژمێردرێت، بۆ دەسەڵات بڕیاری ئەوەی داوه که له‌و جۆره کۆبوونه‌وانه ژماره‌یه‌کی سنووردار بتوانن به‌شداری بکه‌ن - ئه‌وپه‌ڕی ٥۰ که‌س. واتە گونجاوترین ئەوەیە کەمترین ژمارە بەشداربێت.\nئه‌وانه‌ی به‌شدار دەبن له پرۆسەی به‌خاک سپاردن پێویستە:\n· ماوەی نێوانیان دوو مه‌تر بێ.\n· ده‌سته‌کانیان خاوێنی ڕاگرن.\n· هیچ نیشانه‌یه‌کی پەتایان پێوە نه‌بێت.\n· خۆ دوور بگرن له پێوه‌ندی ته‌نیی، وه‌ک باوه‌ش بەیەکداکرتن و تەوقەی دەستی.\nئەوەتان له‌بیربێت که فراوانیی شوێنی کۆبوونەوەکە ڕۆڵی دەبێت لەوەی چەن کەستان بۆ هەیە بانگێشتی بکەن بۆ بەشداری کردن لەو پرۆسەی ماڵئاواییە.\nئەگەر بڕیاریش بدەن که کۆڕی ماڵئاواییەکە لە دەرەوە (شوێنێکی کراوە)ـدا بێت ئه‌وا ده‌بێت شوێنه‌که هه‌نده فراوانبێت که گشت به‌شداربووان بتوانن ماوەی پێشنیازکراو سەبارەت بە دووری لە یه‌کتر ڕاگرن. به پێی پێشنیازی ده‌ستگای ته‌ندروستیی کۆمەڵگا ئه‌و که‌سه‌ی سه‌ر به گرووپێکی مه‌ترسیداره یان هه‌ست به بوونی نیشانەکانی نه‌خۆشی ده‌کات نابێت لەو پرۆسەی به‌خاک سپاردنه به‌شداربێت.\nبیرەوەرییەکانی یەکسەر پاش به‌خاکسپاردن\nئه‌وه شتێکی ئاسوودە بەخشە که یەکسەر پاش ئەنجامدانی به‌خاک سپاردن لەگەڵ خزم و دۆستانتان کۆ دەبیته‌وه و هه‌ست به هاوبه‌شی دەکه‌ن. به‌ڵام بۆ ڕێگرتن لەو پێشنیارەی دەسەڵات و ده‌ستگای ته‌ندروستی بۆ ڕێگری لە بڵاوبوونه‌وه‌ی په‌تا بێگومان بارێکی ئاسایی گونجاوە بۆ ئەوجۆرە پرۆسەیەی بەخاک سپاردن. پێویستە بەشداربووان ماوەی پێشنیاز کراو لەگەڵ یه‌کتر ڕابگرن، ده‌سته‌کانیان خاوێن ڕاگرن و خۆ دوور بگرن له پێوه‌ندی ته‌نیی. هه‌روه‌ها له‌بیرتان بێت که له‌کاتی خواردندا کارمەندی تایبەت خۆراک بۆسەر مێزەکان دابەشکات بۆ ئەوەی لەیەک نزیکبوونەوەی مرۆڤەکان درووست نەبێت.\nشێوه‌گه‌لی جیاواز بۆ نوێژی به‌خاکسپاردن\nبه هۆی ڤیروسی کۆڕۆنا‌وه کارێکی باشه که بیر له شێوه‌گه‌لی جێگره‌وه بۆ پرۆسەی به‌خاک سپاردن و کۆڕی ماڵئاوای بکه‌یت. لێره‌دا چاک وایە بیر لە هه‌ندێک له‌و بژاردانه بکەیتەوە:\nمیوانه‌کان بانگێشت بکرێن بۆ بەشداربوون لە په‌خشێکی نمایشیی (ڤیدیۆیی)ـیی زیندوو یانیش فیلمی به‌خاک سپاردنەکەی تۆمارکراو. ئه‌گه‌ر یه‌کێک له به‌شداربووه‌کان ڕاسپێریت که فیلم تۆمار بکات به‌و شێوه‌یە ئێوه دەتوانن ڕاسته‌وخۆ له تۆڕە کۆمه‌ڵایه‌تییەکان یان هەر جۆرە ڕێگەیەکی تردا بە دیجیتال راسته‌وخۆ په‌خشی بکه‌نه‌وه. یانیش دەکرێت دواتر فیلمه‌که بده‌ن به که‌سانی دیکه.\nگێڕانی به‌خاک سپاردنێکی بچووکی هەنووکەیی- پاش ماوەیەکیش کۆڕگرتنێکی گه‌وره‌تر. پرۆسەیەکی ساده‌ی به‌خاکسپاردن له‌گه‌ڵ ته‌نها که‌سه هه‌ره نێزیکه‌کان له‌وانه‌یه شتێک زۆر جوان و پڕواتا بێت. ئه‌گه‌ر تۆ وه‌ک خزم بخوازیت ده‌توانی دواتر کۆمەڵێک کەس بانگێشت بکەیت بۆ کۆبوونه‌وه‌یه‌کی کۆمه‌ڵایه‌تی و کاتی یادکردنەوەی گه‌وره‌تر بۆ ئه‌و که‌سەی ماڵئاوایی لێکردن.\nبه‌خاک سپاردن یان سووتاندن. بێگومان شیاوتر‌ین ئەوەیە کە پاش ناشتنی تەرمی کۆچکردووەکە یان سووتاندنی ته‌رمەکەی یەکسەر بۆنەکان ئەنجام بدرێت، ئەگینا ناشتنی گۆزه‌ڵەی خۆڵەمێش لەبریی تابووت دەکرێت تا ماوەی یەک ساڵ دواخرێت.\nbegravningsinformation för utskrift


ستیڤ جۆبز: باوکێک کە ژیانی کچەکەی کرد بە جەهەننەم (تایبەت) – کەی ئای تی ئێن\nبە فەرمی جۆری جیهانی مۆبایلی Redmi Note 11 Pro بە ڕوونمای 120 هێرتز و کامێرایی 108 مێگاپیکسڵی نمایشکرا\nئەپڵ 25, تشرینی دووه‌م 2018\nستیڤ جۆبز: باوکێک کە ژیانی کچەکەی کرد بە جەهەننەم (تایبەت)\nکچەکەی جۆبز (لیزا) زۆر جار لەگەڵ کەسانێک ئاشنا دەبوو کە باوکی لیزایان وەک پێغەمبەرێک خۆش دەویست و دەیانکرد بە باوکی خۆیان. بەڵام بۆ لیزا ئەم وتانە بە پێچەوانە بوو و بیرەوەریە ناخۆشەکانی بۆ دووبارە دەکردەوە. ستیڤ جۆبز دایکی لە ماڵ دەرکرد و تا تەمەنی 3 ساڵی لیزای بە کچی خۆی دانەدەنا. پاش چەندین ساڵ هەر لەو شارە کە جۆبز بە پارەیەکی زۆر ژیانی دەبردە سەر و لیزا و دایکی بە نەداری و داماوی و بەدبەختی ڕۆژیان شەو دەکرد. کتێبی لیسا ڕوخسارێکی دیکەی ستیڤ جۆبزی بۆمان دەرخست.\nLisa Brennan-JobsCreditCreditFrances F. Denny for The New York Times\nستیڤ جۆبز ژیرە هونەرمەندێکی نەریت شکێن، کەڵە پیاوەکەی نیچە شێواز، پێشڕەو لە شۆڕشی دیجیتاڵ کە بە جۆرێک کاریگەری لە سەر ژیانمان کرد، پەروەردگاری شۆڕشی پیشەسازی شارەکان و کارگەکان بە تەواوی گۆڕا. چیرۆکی زۆر لە فیلمەکان و کتێبەکان دەربارەی جۆبز دەبیستین و دەخوێنین کە ئەم ئەفسانەی ڕووناک کردووە. لە کۆتایی دەڵێین ئەم کەڵە پیاوە کەسێکی ئاسایی نییە. بەڵام ماسییە بچکۆلەکە. ژیاننامەی یەکەمین منداڵی بەناوی لیزا بێرنان-جۆبز ژینانامەی خۆی لە کتێبێک دەنووسێت کە کەسایەتی جۆبز لە مێشکتان دەشڵەقێنێت کە ئاشکرای دەکات نەک تەنیا کەسێکی بێ ڕەحم بووە، بەڵکو باوکێک و هاوسەرێکی زاڵم بووە.\nبێرناون -جۆبز هیچ کات باسی میراتی باوکی ناکات. کتێبەکەی لە ڕوانگەی کچێکی بچکۆلە نووسراوە کە خۆشەویستییەکی فرەی بۆ باوکی هەیە. لیزا لە پالۆ ئاڵتۆ(Palo Alto) لەگەڵ دایکێکی تەنها و هەژار – کریسان بێرنان، هاورێی دەورانی فێرگەی جۆبز گەورە دەبێت تا تەمەنی 7 ساڵی لە تاو هەژاری 13 جار ماڵ دەگوازنەوە. ژیانی هەژاریان وا دەبێت کە “ڕێکخراوەی خۆشەویستانی ئاژەڵان” داواکەیان بۆ هەڵگرتنی پشیلەیەک قبوڵ ناکەن. لەم کاتە باوکی لە گۆشەیەکی دیکەی شارەکە وا لە سروەت نوقم بوو کە نکوڵی لە بەرپرسیاریەتی سەرپرشتیاریکردنی ئەم کچە دەکرد.\nلە جەژنی لە دایک بوونی ئێڤ( Eve) – زڕ خوشکی لاوتری لیزا، کاتیک لێیان پرسی ئەم کچە(لیزا) کێتە؟ ئێڤ گوتی:”ئەوە هەڵەی باوکمە”. لیزا بە ئارامی بە ئێڤی گووت کە “نەدەبوا ئەم قسەت بکردبایە”. بەڵام لە ناخی دڵییەوە ئەم ڕۆژە ناخۆشترین ڕۆژی ژیانی بوو. تا تەمەنی ٣ ساڵەگی ستیڤ جۆبز نکولی دەکرد کە لیزا کچیەتی. هەمیشە لە کۆمپانیا و ڕۆژنامەکان دەیگوت کە خاوەنی ٣ منداڵ و ژنێکە(لیزاو دایکی حەسێب نەدەکرد).\nکاتێک ستیڤ جۆبز توشی نەخۆشی شێرپەنجە دەبێت، دەچێت بۆ ماڵەکەی، کەس ئاوڕێکی لێناداتەوە بەڵآم لیزا کەمێک وردەشت دەدزێت ئەمەش تەنها بۆ خۆشەویستی باوکی بوو، کە هەستی فڕەدانی خۆی ئارام بکاتەوە. کریسان دایکی لیزا دوچاری خەم بوو زۆر قسەی ناخۆشی دەکرد و زۆر جار لە ژوورێک دەمایەوە و لە خۆ کوشتن قسەی دەکرد. تا بە ناچار ستیڤ سەرپەرەستی قبوڵ دەکات. جۆبز لیزا دەخاتە ژێر گوشار کە ناوی دایکی بسڕێتەوە و هەر ٦ مانگ جارێک بیبینێت. لیزا زۆر جار بە گریان سەری دەناوە و هەمیشە هەستی گوناهی بۆ بە جێهێشتنی دایکی بوو. ئەو بە ناچار قاپەکانی بە دەست دەشۆرد(ستیڤ ئامێری قاپشۆرەکەی چاک نەدەکرد)، لە ژوورێکی سارد دەخەوت(ستیڤ گەرمکەرەکەی چاک نەدەکرد)… لیزا تەنیا لە ماڵێک. جۆبز پەرەستارێک بۆ زڕ براکەی بوو واتە کوڕی ژنی دووەمی جۆبز. کاتێک ستیڤ و لۆرێن(Laurene) باوژنەکەی دەچوون بۆ میوانی، بە لیزایشیان گوت کە خۆی ئامادە بکات، ئەم داماوەش زۆر شادمان بوو بەڵام کاتێک لە هۆتێل جل و بەرگەکەی دەگۆڕی پێیان گوت کە تۆمان هێناوە کە پەرەستاری براکەت بیت نەک بۆ میوانی.\nهەر کات باوکی لەگەڵ لۆرێن(هاوسەری دووهەمی ستیڤ جۆبز) دەبێت، هەموو کارێک دەکات تا لیزا هەستی بێزاری بێت. لە ڕووداوێکی سەیر کاتێک لە باخێک لەگەڵ لۆرێن و لیزا بوو، باوکی لۆرێن دەخاتە باوشی و خەریکی ماچ و موچ… دەبن، بەڵام کاتێک لیزا هەڵدەستێت کە بڕوا ستیڤ جۆبز ناچاری دەکات لەوێ بمێنێتەوە و خۆشەویستی نواندنی بۆ باوەژنەکەی ببینێت، ئینجا پێی دەڵێت: “خەریکین کاتێکی خێزانی بەسەر دەبەین. دەبێت هەوڵ بدەیت بەشێک لەم خێزانە بیت…”\nبۆ لیزا ئەمەی بە لاوە وەک نمایشێک بوو تا کردارێکی سێکسی باوکی، بەڵام لە بارێکی دیکەش ئەمەی لەگەڵ هاورێ کچێکی لە بەرچاو لیسا ئەنجام دابوو. ستیڤ گاڵتە سێکسیەکانی پێ خۆش بوو. بارێک کە جۆبز خەریکی ڕۆژنامە خوێندن بوو سەرە هەڵداوە و ئینجا لە لیسای پرسی دەستپەڕ دەکەیت؟کریسان(دایکی لیزا) باسێک دەگێڕێتەوە. کاتێک گەیشتە ماڵەوە بینی کە جۆبز دەربارەی سێکسی کچە لاوەکەی لەگەڵ کوڕان بۆ لیزا قسە دەکات… لیزا ڕووخساری لە شەرم و ئێش و سەرسووڕمان سپی بووبوو.\nزۆر جار جۆبز کەسایەتی لیزای دەشکاندەوە، بەڵآم لە کتێبەکەی کردارە نهێنیەکانی باوکی باس دەکات کە لە ڕۆژنامەکان و گۆڤارەکان هەستێکی ترسێنەر بەدیتنی وێنەکەی پەیدا دەبوو. لیزا دەگێرێتەوە کاتیک کە جۆبز بە ئۆتۆمبێلەکەی لە جۆری پۆڕشەی سەرکراوە بوو دەهات بۆ ماڵمان و بە دایکمی دەگووت کە “لیسا بەشێکە لە جەستەم” ئینجا کریسان بە لیسای دەگووت کە باوکی دووبارە “ئەوینی منی لەدڵ ماوە.” بەڵام جۆبز دەڕۆیشت و نەدەهاتەوە.\nسەرئەنجام کاتی مردنی ستیڤ جۆبز، کە لیزا تەواوی تەمەنی چاوەڕوانی بوو. ستیڤ داوای لێ دەکات بچێت بۆ لای لەو کاتە کە لۆرێن و منداڵەکانی لێ نین. گوایە پەشیمانە. کاتێک لیزا دەچیت بۆ لای جۆبز، دەبینێت باوکی بە گریان دەڵێت: “دەمەوێت شتێکت پێ بڵێم. تۆ هەڵەیەکت نەکرد، خۆزگە دەگەڕامەوە بۆ ڕابردوو.” ئەم داوای لێبوردنە وەک ئاوێکی سارد بۆ ناو ئاگر بوو. بەڵام کاتێک لۆرن دەگەرێتەوە بۆ ماڵ و لیزا پێی خۆشە لە بارەی ئەو وتەی باوکی قسە بکات دەڵێت: ” باوەڕ بە قسەی کەسێکی سەرە مەرگ ناکەم.”\nلیزا لە دوایین هێڵی کتێبەکەی دەڵێت :”کۆتا قسەی باوکم قبوڵ ناکەم بەڵام پێم خۆشە بیری لێ بکەمەوە.”\nلە کتێبی Brennan-Jobs, Lisa. Small Fry. Grove Press, 2018\nتاگەکان ئەپڵ ستیڤ جۆبز\nقەزوان نە تەسبێحی مەلاو قەشەیە، نە مەنجەڵێکی بێ یاپراخ.بەڵکوو شانە هەنگوینی نازپێنەدراوەی کوردەوارییە کە لەسەر گنو لینوکس دەنووسێت. www.Qezwan.ir


بایۆلۆجی گه‌شه‌کردنی به‌ر له‌دایكبوون\nEnglish / .كوردی [Sorani]\nEnglish / كوردی [Sorani]\nئه‌و پڕۆسه زیندووه‌ی كه تاكه  خانه‌یه‌كی مرۆی پیتراو ده‌بێت به 100- ترلیۆن- خانه‌ی گه‌وره كه ره‌نگه سه‌رنجراكێشترین دیارده‌ی سرووشت بێ.\nلێكۆڵه‌ره‌وان ئێستا ده‌زانن كه زۆربه‌ی ئه‌و فه‌نكشنه رۆتینانه‌ی له‌شی مرۆی گه‌وره ده‌یكات له كاتی دووگیانیدا دامه‌زراوه - زۆرجار به‌ر له‌دایكبوون.\nده‌می پێشكه‌وتن به‌ر له‌دایكبوون به‌رده‌وام وه‌ك كاتی ئاماده‌بوون تێگه‌یشتووین كه پێشكه‌وتنی مرۆ زۆر پێكهاته به‌ئه‌نجام ده‌گه‌یه‌نێ، چه‌ندین كارامه‌یی به‌رجه‌سته ده‌كات، كه پێویستێتی بۆ به‌رده‌وامی پاش له‌دایكبوون.\nدووگیانی له مرۆدا خۆرسك نزیكه‌ی 38 هه‌فته به‌رده‌وام ده‌بێ له كاتی پیتاندنه‌وه یان جووتبوونه‌وه، تا له‌دایكبوون.\nله یه‌كه‌مین 8 هه‌فته‌دا دوای پیتاندن، گه‌شه‌كردنی مرۆ پێی ده‌گووترێ ئاوله‌مه، كه به مانای "گه‌شه‌كردن له‌ناوه‌وه" دێ. ئه‌م ده‌مه، پێی ده‌گووترێ ده‌می ئاوله‌مه‌یی، كه جودا ده‌كرێته‌وه به پێكهێنانی زۆربه‌ی سیستمه‌كانی له‌ش.\nله ته‌واوبوونی 8 هه‌فته‌وه تا كۆتایی دووگیانی، "گه‌شه‌كردنی مرۆ پێی ده‌گووترێ كۆپه‌ره‌ڵه،" كه مانای "كۆرپه‌یه‌كی له‌دایك نه‌بووه." له‌م ده‌مه‌دا، كه پێی ده‌گووترێ ده‌می كۆرپه‌ڵه‌یی، له‌ش گه‌وره‌تر ده‌بێ و سیستمه‌كانی ده‌ست به كارده‌كه‌ن.\nته‌مه‌نه‌كانی ئاوله‌مه‌یی و كۆرپه‌ڵه‌یی له‌م پڕۆگرامه‌دا ئاماژه‌یه بۆ ده‌مێك كه له پیتاندنه‌وه ده‌ستپێ ده‌كات.\nبه زمانی بایۆلۆجی، "گه‌شه‌كردنی مرۆ له پیتاندنه‌وه ده‌ستپێ ده‌كات،" كه ژن و پیاوێك هه‌ریه‌كه‌یان 23 له كرۆمۆسۆمه‌كانیان لێكده‌ده‌ن له‌ڕێی یه‌كخستنی خانه به‌رهه‌مهێنه‌ره‌كانیانه‌وه.\nخانه به‌رهه‌مهێنه‌ره‌كانی ژن ناسراون به "هێلكه" به‌ڵام زاراوه‌ی درووست بریتیه له هێلکۆکه (هێلکه‌ی پێنه‌گه‌یشتو)\nهه‌رچی خانه به‌رهه‌مهێنه‌ره‌کانی پیاوه ناسراون به "تۆو" به‌ڵام زاراوه‌ی راسته‌قینه بریتیه له "تۆوه‌چکه" (تۆوی پێنه‌گه‌یشتو)\nپاش به‌ڕه‌ڵاکردنی یه‌ک هێلکۆکه له هێلکه‌دانێکی ئافره‌ته‌وه به پرۆسه‌یه‌ک که پێی ده‌ڵێن دابه‌زینی هێلکه، به‌یه‌ک گه‌یشتنی تۆوی پێگه‌یشتووه هێلکه‌ی پێنه‌گه‌یشتوو له نێویه‌کێک له بۆریه‌کانی، که زۆرجار به بۆریه‌کانی فالوپیه‌ن ناوده‌برێ.\nبۆریه‌کانی منداڵدان هێلکه‌دانی ئافره‌ت ده‌گه‌ێنێ به‌منداڵدانه‌وه.\nئه‌نجامی ئاوله‌مه‌ی تاکه‌خانه پێ ده‌گووترێ هێلکه‌ی پیتێنراو - زایگۆت، که مانای "پێکهاته‌یه‌کی په‌یوه‌ندار یان پێكه‌وه‌لکاوه."\n46 کرۆمۆسۆمه‌كه‌ی زایگۆت که یه‌که‌م زنجیره‌ی بێهاوتا ده‌نوێنێ له پێكهاته‌یه‌كی جێناتیكی مرۆیه‌كی كامڵ. ئه‌م پلانه-مه‌زنه به توندی له كۆیلێكی مۆلیكۆله‌وه پێچراوه  پێی ده‌گووترێ DNA ئه‌مانه رێسای گه‌شه‌كردنی هه‌موو له‌شیان تێدایه.\nDNA مۆلیكۆله‌كانی له په‌یژه‌یه‌کی لوولپێچ ده‌چن که ناسراوه به جووته لوولپێچ - ده‌بڵ هیلیكس. پله‌کانی په‌یژه‌که له مۆلیكۆلی دوانه پێکهاتوون، یان چه‌ند تفتێك كه پێیان ده‌گووترێ گوانین، سایتۆسین، ئه‌دینین، له‌گه‌ڵ ثایه‌مین.\nگوانین ته‌نیا له‌گه‌ڵ سایتۆسیندا جووت ده‌بێ، و ئه‌دینین له‌گه‌ڵ ثایه‌مین. هه‌ر خانه‌یه‌کی مرۆڤ نزیکه‌ی 3 بلیۆن له‌م تفته جوتانه‌ی تێدایه.\nDNA هه‌ر تاکه خانه‌یه‌ک هێنده‌ی زانیاری تێدایه که ئه‌گه‌ر به وشه‌ی چاپکراو بنووسرێ، ته‌نیا یه‌که‌م پیتی هه‌ر تفتێک لیست بكرێ ئه‌وا پێویستمان به 1.5 ملیۆن په‌ڕه‌ی نوسین ده‌بێ!\nئه‌گه‌ر سه‌ر-به-سه‌ره‌وه ریز بكرێن، ئه‌واDNA له یه‌ک خانه‌ی له‌شی مرۆڤدا درێژییه‌که‌ی 3.33 پێیه یان 1 مه‌تره.\nئه‌گه‌ر بمان توانیایه هه‌موو پێچه‌کانی DNAمان بکردایه‌ته‌وه له ناو 100 ترلیۆن خانه‌ی له‌شی مرۆڤێکی کامڵدا ئه‌وا بۆ زیاتر له 63 بلیۆن میل درێژ ده‌بووه‌وه. که ئه‌م دووریه زه‌وی ده‌گه‌یه‌نێ به خۆر و به‌شی گه‌ڕانه‌وه‌شی ده‌کات 340 جار\nنزیکه‌ی 24 بۆ 30 کاتژمێر پاش پیتاندن، زایگۆت یه‌که‌م دابه‌شبوونی خۆی به‌ئه‌نجام ده‌گه‌یه‌نێ. به پرۆسه‌ی خانه دابه‌شبوون - مایتۆسس، یه‌ک خانه دابه‌ش ده‌بێ بۆ دوو، دوانه‌که‌ش بۆ چوار، ئیدی به‌م شێوه‌یه.\nهه‌رزوو دوای 24 بۆ 48 کاتژمێر پاش پیتاندن، دووگیانی به‌هۆی بینینه‌وه‌ی هۆرمۆنێکه‌وه ده‌زانرێ که پێی ده‌گووترێ "فاکته‌ری سه‌ره‌تای دووگیانی" که له خوێنی دایکه‌که‌دایه.\n4-3 رۆژ دوای پیتاندن خانه دابه‌شبووه‌کانی ئاوله‌مه‌که شێوه‌یه‌کی خر وه‌رده‌گرن ئاوله‌مه‌که پێی ده‌گووترێ مۆریۆلا.\nدوای 4 بۆ 5 رۆژ، بۆشاییه‌ک له‌نا‌و ئه‌م تۆپه خانه‌یه‌دا پێكدێ ئاوله‌مه‌که‌ش پێی ده‌گووترێ تووره‌که‌ی درووستکه‌ر - بلاستۆسایست.\nخانه‌کانی ناو بلاستۆسایست پێیان ده‌گووترێ تۆپه‌ڵه‌خانه‌ی ناوه‌کی سه‌ر و له‌ش و پێكهاته‌ی تریان لێوه پێكدێ که پێویستن بۆ گه‌شه‌کردنی مرۆ.\nخانه‌کانی ناو تۆپه‌ڵه‌خانه‌ی ناوه‌کی پێیان ده‌گووترێ خانه‌ی درووستکه‌ری ئاوله‌مه‌یی چونکه توانای درووستکردنی هه‌ریه‌ك له 200 جۆر خانه‌یان هه‌یه که له له‌شی مرۆدا هه‌ن.\nدوای چوونه خواره‌وه به‌ناو بۆری منداڵداندا، ئاوله‌مه سه‌ره‌تاییه‌که شوێنی خۆی ده‌کاته‌وه له دیواری ناوه‌وه‌ی منداڵداندا. ئه‌م پرۆسه‌یه، پێی ده‌گووترێ جێگیربوون، 6 رۆژ دوای پیتاندن ده‌ستپێ ده‌كات و 10 بۆ 12 رۆژ دوای ته‌واو ده‌بێ\nخانه‌کانی ئاوله‌مه‌ی گه‌شه‌کردوو ده‌ست به به‌رهه‌مهێنانی هۆرمۆنێک ده‌که‌ن که پێی ده‌گووترێ مه‌میله هۆرمۆنی وێڵداش بۆ گه‌شه‌کردنی توخمه رژێنه‌کان یان HCG، ئه‌م پێکهاته‌یه به‌هۆی زۆربه‌ی تێستی دووگیانیه‌وه ده‌بینرێته‌وه.\nHCG هۆرمۆنه‌کانی دایک به‌ڕێوه‌ده‌بات بۆ راگرتنی خۆڕسكی سووڕی مانگانه، و رێگه‌دان به به‌رده‌وامبوونی دووگیانی.\nپاش جێگیربوون، خانه‌کان له‌چوارده‌وری تووره‌که‌ی درووستکه‌ر به‌شێک له پێکهاته‌یه‌ک درووست ده‌که‌ن که پێی ده‌وترێت وێڵداش، که رۆڵی ئاڵوگۆڕکار ده‌بینێ له‌نێوان سوڕی خوێنی دایک و سوڕی خوێنی ئاوله‌مه‌که‌دا.\nوێڵداش ئۆکسجین، خۆراک، هۆرمۆن و ده‌رمانه‌کان به کۆرپه‌ڵه‌که ده‌به‌خشێ؛ هه‌موو پاشه‌ڕۆ به‌رهه‌مهاتووه‌کان لاده‌بات؛ و ناهێڵێت خوێنی دایک تێکه‌ڵ به خوێنی ئاوله‌مه و کۆرپه‌ڵه‌که ببێ.\nهه‌روه‌ها وێڵداش هۆرمۆنیش به‌رهه‌م دێنێ پله‌ی گه‌رمی له‌شی ئاوله‌مه و کۆرپه‌ڵه‌که که‌مێک له‌سه‌روو پله‌ی گه‌رمی له‌شی دایکه‌که‌وه راده‌گرێ.\nوێڵداش به‌ستراوه به کۆرپه‌ڵه‌وه له‌ڕێی بۆرییه‌خوێنه‌کانی ناوکه-په‌تکه‌وه.\nلایه‌نه پشتگیره‌کانی بووژاندنه‌وه‌ی ژیان له‌ناو وێڵداشدا پێشبڕکێ له‌گه‌ڵ نوێترین به‌شی بووژاندنه‌وه‌ی ژیان له نه‌خۆشخانه‌کاندا ده‌که‌ن.\nله‌ماوه‌ی یه‌ک هه‌فته‌دا، خانه‌کانی تۆپه‌ڵه-خانه‌ی ناوه‌کی دوو چین پێک ده‌هێنن که پێیان ده‌گووترێ چینی دروستکه‌ری خواره‌وه - هایپۆبڵاست له‌گه‌ڵ چینی دروستکه‌ری سه‌ره‌وه - ئیپیبڵاست.\nچینی درووستکه‌ری خواره‌وه توره‌که‌ی زه‌ردێنه درووست ده‌كات، که یه‌کێکه له‌و پێکهاتانه‌ی له رێیه‌وه دایک خۆراک ده‌به‌خشێ به ئاوله‌مه ساواکه.\nخانه‌کانی چینی درووستکه‌ری سه‌ره‌وه په‌رده‌یه‌ک که پێی ده‌ڵێن سه‌راو -ئه‌منیۆن، له ناویدا ئاوله‌مه‌که پاشان کۆرپه‌ڵه‌که گه‌شه‌ده‌کات تا کاتی له‌دایکبوون.\nله نزیکه‌ی دوو هه‌فته و نیودا چینی دروستکه‌ری سه‌ره‌وه سێ شانه‌ی تایبه‌تمه‌ندی پێكهێناوه، یان پێیان ده‌ڵێن چینه دروستکه‌ره‌کان ئه‌وانیش پێستی ده‌ره‌کی - ئیكتۆدێرم، پێستی ناوه‌کی - ئیندۆدێرم، پێستی ناوه‌راستن - مێسۆدرم.\nپێستی ده‌ره‌کی، درووستکه‌ری گه‌لێک پێكهاته‌یه له‌وانیش مێشک، دڕکه‌په‌تک یان سپاینه‌ڵ كۆرد، ده‌ماره‌کانی هه‌ستكردن، پێست، نینۆکه‌کان، و قژ.\nپێستی ناوه‌کی، درووستکه‌ری ناوپۆشی سیستمی هه‌ناسه‌دان و سیستمی هه‌رسكردن، و هه‌ندێك به‌شی ئه‌ندامه سه‌ره‌كیه‌كانی له‌ش پێکدێنێ وه‌ک جگه‌ر و په‌نکریاس\nپێستی ناوه‌ڕاست دڵ، گورچیله‌کان، ئێسکه‌کان، کرکراگه‌كان، ماسولکه‌کان، خرۆکه‌کانی خوێن، و پێکهاته‌كانی تر پێكدێنێ.\nپاش 3 هه‌فته مێشک دابه‌ش ده‌بێ بۆ سێ به‌شی سه‌ره‌تاییه‌وه پێیان ده‌گووترێ مێشکی پێشه‌وه، مێشکی ناوه‌راست، مێشکی دواوه\nگه‌شه‌كردنی سیستمی هه‌ناسه‌دان و هه‌رستكردن به‌رده‌وام ده‌بێ.\nكه یه‌که‌م خانه‌ی خوێن له تووره‌كه‌ی زه‌ردێنه‌دا ده‌رده‌كه‌وێ، ده‌ماره‌کانی خوێن پێكدێن له هه‌موو به‌شه‌کانی ئاوله‌مه‌که‌دا، و بۆریه‌كانی دڵ ده‌رده‌که‌ون.\nده‌ستبه‌جێ، گه‌شه‌کردنی دڵ به‌خێرایی له ناو خۆیدا دابه‌شده‌بێ بۆ چه‌ند سکۆڵه‌یه‌ک و ده‌ستده‌کات به گه‌شه‌سه‌ندن.\nدڵ ده‌ستده‌کات به‌لێدان 3 هه‌فته‌و یه‌ک رۆژ دوای پیتاندن.\nسیستمی سوڕیخوێن یه‌که‌م سیستمی له‌شه، یان گرووپی په‌یوه‌ندیدار به ئۆرگانه‌کان بۆ به‌دیهێنانی كار‌كردن.\nله‌نێوان 3 هه‌فته و 4 هه‌فته‌دا پلانی له‌ش ده‌رده‌که‌وێ وه‌ک مێشك، دڕكه‌په‌تك - سپاینه‌ڵ كۆرد، و دڵی ئاوله‌مه‌که به‌ئاسانی ده‌ناسرێته‌وه شان به شانی تووره‌كه‌ی زه‌ردێنه.\nگه‌شه‌کردنی خێرا ده‌بێته هۆی چه‌ماندنه‌وه‌ی ئاوله‌مه‌ی كه‌مێك ته‌خت. ئه‌م پرۆسه‌یه به‌شێک له تووره‌كه‌ی زه‌ردێنه که نێوپۆشی سیستمی هه‌رسکردن و سنگ و بۆشایی سک له په‌ره‌پێدانی مرۆڤدا پێکدێنێ.\nله چوار هه‌فته‌دا په‌رده‌یه‌كی ره‌نگئاوی ده‌وری ئاوله‌مه‌که ده‌دات له تووره‌كه‌یه‌كی پڕ له شله‌دا. ئه‌م شله پاکژکاره، پێی ده‌گووترێ شله‌ی ئه‌منیۆتیک که ئاوله‌مه‌که له برینداری ده‌پارێزێ.\nدڵ تێكڕا نزیکه‌ی 133 جار له خووله‌كێكدا لێ ده‌دات.\nبڕوانه كه چۆن دڵ ره‌نگ ده‌گۆڕێ. هه‌ر كه خوێن ده‌چێته‌ژوور و دێته‌ده‌ری سکۆڵه‌کانیه‌وه له‌گه‌ڵ هه‌ر لێدانێکدا.\nدڵ نزیکه‌یی 54 ملیۆن جار پێش له‌دایکبوون لێده‌دات زیاتر له 3.2 بلیۆن جار له ماوه‌ی ژیانی 80 ساڵدا لێده‌دات.\nگه‌شه‌كردنی خێرای مێشك به‌هۆی گۆڕانی روخساریه‌وه دیاره له مێشکی پێشه‌وه، مێشکی ناوه‌راست، و مێشکی دواوه.\nگه‌شه‌كردنی چوارپه‌ل ده‌ستپێ ده‌کات له‌گه‌ڵ ده‌رکه‌وتنی گۆپكه‌ی چوارپه‌لدا له چوار هه‌فته‌دا.\nپێست له‌م کاته‌دا زۆر ته‌نکه له‌به‌ئه‌وه‌ی كه ئه‌ستووری یه‌ک خانه‌یه.\nهه‌ركه پێست ئه‌ستوور ده‌بێ ره‌نگه‌ئاویه‌كه‌ی له‌ده‌ست ده‌دات؛ ئه‌مه‌ش ئه‌وه ده‌گه‌ێنێ که ئێمه ته‌نیا ده‌توانین چاو له گه‌شه‌کرنی ئۆرگانه ناوه‌کیه‌کان بۆ ماوه‌ی مانگێکی تر بكه‌ین.\nله نێوان 4 بۆ 5 هه‌فته‌دا مێشك به‌رده‌وامه له گه‌شه‌سه‌ندنێكی خێرادا و دابه‌ش ده‌بێ بۆ 5 به‌شی ئاشکراوه.\nسه‌ر نزیكی 3/1ی قه‌باره‌ی ئاوله‌مه‌که پێکدێنێ\nشێوه‌ی نیمچه‌گۆی مێشك ده‌رده‌که‌وێ ورده‌ورده ده‌بێ به گه‌وره‌ترین به‌ش له مێشك.\nئه‌رکه‌کان له کۆتایدا کۆنترۆڵ ده‌کرێن له‌لایه‌ن شێوه نیمچه‌گۆی مێشكه‌وه که ئه‌م به‌شانه ده‌گرێته‌خۆ هۆش، فێربوون بیرکردنه‌وه، ئاخافتن،بینین بیستن، جووڵه خۆرسکه‌کان و کێشه چاره‌سه‌رکردن.\nله سیستمی هه‌ناسه‌داندا، قه‌ده سه‌ره‌کیه‌کانی راست و چه‌پی سیه‌کان ئاماده‌ن و له کۆتایدا ده‌لكێن به بۆری هه‌ناسه‌دان یان كڕكڕۆكه‌وه، له‌گه‌ڵ سیه‌کاندا.\nسه‌رنج بده كه جگه‌ری گه‌وره هه‌ناو پڕده‌کاته‌وه له‌ته‌نیشت لێدانی دڵه‌وه.\nگورچیله هه‌میشه‌یه‌كان له 5 هه‌فته‌دا ده‌رده‌که‌ون\nتووره‌كه‌ی زه‌ردێنه خانه به‌رهه‌مهێنه‌ره سه‌ره‌تاییه‌کانی تێدایه كه پێیان ده‌گووترێ خانه‌كانی جێرم. له 5 هه‌فته‌دا خانه‌كانی جێرم نیشته‌جێی ئۆرگانه به‌رهه‌مهێنه‌ره‌کان ده‌بن له ته‌نیشت گورچیله‌کانه‌وه.\nهه‌روه‌ها له هه‌فته‌ی 5دا ئاوله‌مه په‌له‌کان گه‌شه پێده‌دات و پێکهێنانی کڕگڕاکه ده‌ست ده‌کات له 5 هه‌فته‌و نیودا\nلێره‌دا په‌لی چه‌پ ده‌بینین و مه‌چه‌ک له 5 هه‌فته و 6 ڕۆژدا\nله 6 هه‌فته‌دا نیمچه‌گۆیی مێشك گه‌شه ده‌کات خێراتر له به‌شه‌کانی تری مێشك\nئاوله‌مه د‌ه‌ست ده‌کات به‌درووست کردنی جووڵه‌ی له خۆوه و جوڵه‌ی په‌رچده‌ر. هه‌ندێک جووڵه پێویسته بۆ گه‌شه‌سه‌ندنی ئاسایی ریشاڵه‌کانی هه‌ستكردن.\nده‌ستلێدانی لای ده‌می ئاوله‌مه‌كه‌وه ده‌بێته هۆی ئه‌وه‌ی که ئاوڵه‌مه‌که به‌ره‌ودواوه سه‌ری به‌رێ.\nگوێچکه‌ی ناوه‌وه شێوه‌ی خۆی وه‌رده‌گرێ.\nله 6 هه‌فته‌دا پێکهێنانی خانه‌ی خوێن له جگه‌ردا ده‌ستی پێ کردووه که لیمفۆسایته‌س ئێستا ئاماده‌یه. ئه‌م جۆره له خانه‌ی خرۆکه‌ی سپی به‌ردی بناغه‌ی سیستمی پارێزگاری له‌شه.\nناوپه‌نچك ماسولکه‌ی بنه‌ڕه‌تی له هه‌ناسه‌داندا. که به‌زۆری له 6 هه‌فته‌دا پێکدێن.\nبه‌شێک له ریخۆڵه ئێستا به‌کاتی ده‌رده‌که‌وێ. بۆ ناوکه‌په‌تک ئه‌م پرۆسه ئاساییه پێی ده‌گوترێ فیزۆلۆجیك هێمه‌شن، كه جێ بۆ ئۆرگانه‌كانی تر له ناو هه‌ناودا خۆش ده‌كات.\nله 6 هه‌فته‌دا پێستی ده‌سته‌كان روویه‌کژه‌یان كه‌م ته‌خت ده‌بێ.\nشه‌پۆله‌كانی مێشك له سه‌ره‌تای 6 هه‌فته و 2 رۆژدا تۆمارکرێن.\nگۆیمه‌مکه‌كان به‌درێژایی لاته‌نیشته‌کانی له‌شه‌وه ده‌رده‌که‌ون. که‌مێک پێش گه‌یشتنه جێی خۆیان له پێشه‌وه‌ی سنگدا.\nله 6 هه‌فته و نیودا ئانیشکه‌کان ئاشکران، په‌نجه‌کان ده‌ستده‌که‌ن به جیابوونه‌وه، و جوڵه‌ی ده‌ست ده‌توانرێ ببینرێ.\nپێکهێنانی ئێسک پێی ده‌گووترێ هه‌ستكردن - ئۆسیفیكه‌یشن، به ئێسكی چه‌ڵه‌مه ده‌ستپێ ده‌كات، یـان قه‌فه‌زه‌ی سنگ، و ئێسکه‌کانی خواره‌وه و سه‌ره‌وه‌ی شه‌ویلگه.\nنسگه‌ره له 7 هه‌فته‌دا سه‌رنجدراوه.\nجوڵه‌ی قاچه‌کان ئێستا ده‌توانرێ ببینرێ، له‌گه‌ڵ هه‌ڵوێستی كتوپڕدا.\nچوار سکۆڵه‌ی دڵ زۆربه‌ی ئێستا پێكهاتوون. تكڕا ئێستا دڵ 167 جار له خوله‌كێکدا لێده‌دات.\nچالاکی کاره‌بایی دڵ له 7 هه‌فته و نیودا تۆمارکراوه كه شێوه شه‌پۆله‌كه‌ی له‌وه‌ی كه‌سێكی گه‌وره‌ی ده‌چێ.\nله مێینه‌دا هێلکه‌دانه‌کان له 7 هه‌فته و نیودا ده‌ناسرێنه‌وه.\nله 7 هه‌فته و نیودا، تۆڕیچاو ره‌نگی خۆی وه‌رده‌گرێ به‌ئاسانی ده‌بینرێ و پێڵوی چاوه‌کان ده‌ست به گه‌شه‌كردنێكی خێرا ده‌كه‌ن.\nپه‌نجه‌کان لێكجودا ده‌بنه‌وه. و په‌نجه‌کانی قاچ ته‌نیا له بنه‌وه به‌یه‌كه به‌ستراون.\nده‌سته‌کان ئێستا به‌یه‌كده‌گه‌ن. هه‌روه‌ك پێیه‌کان\nله 8 هه‌فته‌دا مێشك زۆر به‌باشی په‌ره‌ی سه‌ندووه و نزیکه‌ی نیوه‌ی کێشی له‌شه‌ی ئاوڵه‌مه‌که پێكدێنێ.\nگه‌شه‌كردن به ڕێژه‌یه‌کی له‌ئاسابه‌ده‌ر به‌رده‌وام ده‌بێ.\nله 8 هه‌فته‌دا 75%ی ئاوله‌مه‌کان زۆرتر ده‌ستیڕاست به‌كارده‌هێنن. ئه‌وانی تر به‌یه‌کسانی دابه‌ش بوون به‌سه‌ر زاڵبوونی ده‌ستیچه‌پ یان دڵخوازی هیچ ده‌ستێكدا. ئه‌مه زووترین به‌ڵگه‌یه بۆ ده‌ستڕاسته یـــان ده‌ستچه‌په.\nكتێبه پزیشكیه‌كان ده‌نووسن كه توانای "هه‌ڵگه‌ڕانه‌وه‌ی" هه‌یه وه‌ک 10 بۆ 20 هه‌فته دوای له‌دایکبوون ده‌رده‌كه‌وێ. هه‌رچه‌نده ئه‌م خۆگونجانه سه‌رنجراکێشه زۆر زووتر نیشان دراوه له ده‌وروبه‌رێكی که‌م - كێشی پڕ له‌شله‌ی تووره‌كه‌ی ئه‌مینۆتیک. ته‌نیا كه‌می هێز پێویسته بۆ زاڵبوون به‌سه‌ر هێزی كێشكردنی زه‌ویدا له ده‌ری منداڵداندا رێ له هه‌ڵگه‌ڕ‌ندنه‌وه‌ی منداڵ ده‌گرێ.\nئاوله‌مه‌که ده‌ستده‌كات به چالاکی زۆرتر له‌م ده‌مه‌دا.\nجووڵه له‌وانه‌یه هێواش بێ یان خێرا، یه‌كێك بێ یان دووباره له خۆوه بێ یان كاردانه‌وه بێ\nخولانه‌وه‌ی سه‌ر، درێژکردنی مل، و ده‌ستدان له ده‌موچاوه‌وه زۆر جار رووده‌دات.\nده‌ست لێدانی ئاوله‌مه‌كه سه‌رجی راده‌كێشێ، جووڵه‌ی شه‌ویلگه فێربوونی جووڵان، و جووڵه‌ی په‌نجه‌ی قاچ\nله نێوان 7 و 8 هه‌فته‌دا پێڵوه‌کانی سه‌ره‌وه و خواره‌وه به‌خێرایی به‌سه‌ر چاوه‌کانه‌وه گه‌شه‌ده‌که‌ن و كه‌مێك پێكه‌وه ده‌نووسێن.\nله‌گه‌ڵ ئه‌وه‌ی هه‌وا له منداڵداندا نیه، ئاوڵه‌مه له 8 هه‌فته‌دا جووڵه‌ی هه‌ناسه‌دانی پچڕپچڕ نیشان ده‌دات.\nله‌م ماوه‌یه‌دا گورچیله‌کان میز به‌رهه‌م دێنن. که تێكه‌ڵ به شله‌ی ده‌وری ئه‌مینۆتیك ده‌بێ\nله ئاوڵه‌مه‌ی نێردا گوونه‌كان پێكدێن ده‌ست ده‌که‌ن به به‌رهه‌مهێنانی و به‌ڕه‌ڵڵاکردنی تێستۆسێرۆین.\nئێسكه‌كان، جوومگه‌كان، ماسولکه‌کان، ده‌ماره‌کان و ده‌ماره‌کانی خوێنی چوارپه‌ل له‌وانه‌ی مرۆی گه‌وره ده‌چن.\nله 8 هه‌فته‌دا، پێستی ده‌ره‌وه ده‌بێ به پێستێکی ته‌نکی فره‌چین ره‌نگه ئاویه‌كه‌ی له‌ده‌ست ده‌دات.\nبرۆکان گه‌شه‌ده‌که‌ن، هاوكات موو له ده‌وری ده‌م ده‌رده‌که‌وێ\n8 هه‌فته کۆتایی ده‌می ئاوڵه‌مه‌ی نیشان ده‌دات\nله‌م ده‌مه‌دا ئاوله‌مه‌ی مرۆ گه‌شه‌ی کردووه له خانه‌یه‌کی تاکه‌وه بۆ نزیکه‌ی 1 بلیۆن خانه که زیاتر له 4000 پێکهاته‌ی مرۆیی جودا پێكدێنن.\nئاوله‌مه ئێستا زیاتر له 90%ی پێکهاته‌کانی مرۆی گه‌وره‌ی تێدا دیاره.\nده‌می کۆرپه‌له‌که به‌رده‌وام ده‌بێت تا له‌دایکبوون.\nله 9 هه‌فته‌دا، مژینی په‌نجه‌گه‌وره ده‌ستپێ ده‌كات و کۆرپه‌ڵه ده‌توانێ شله ئه‌مینۆتیه‌کان بمژێ.\nکۆرپه‌ڵه ده‌توانێ ته‌نێك به‌ده‌ست بگرێ، سه‌ر بۆ پێش و پاشه‌وه ده‌جووڵێ، کردنه‌وه و داخستنی شه‌ویلگه، جووڵه‌ی زمان، هه‌ناسه هه‌ڵکێشان، و خۆكێشانه‌وه.\nده‌ماری هه‌سته‌كان له ده‌موچاو و له‌پی ده‌سته‌کان بڵاوده‌بنه‌وه، بنی پێکان ده‌توانن هه‌ست به سووكه ده‌ستلێدانێك بکه‌ن\n"له كاردانه‌وه‌ی سووكه ده‌ستلێدانێکی بنی پێ،" کۆرپه‌ڵه كه‌مه‌ر و ئه‌ژنۆ ده‌چه‌مێنێته‌وه و ره‌نگه په‌نجه‌قاچی لۆل بکات.\nپێڵوه‌کان ئێستا به‌ته‌واوی داخراون.\nله قوڕگدا، به‌سته‌ری ده‌نگ ده‌رده‌كه‌ون كه نیشانه‌ی ده‌ستپێكی داوه‌كانی ده‌نگه.\nله کۆرپه‌ڵه‌ی مێینه‌دا، منداڵان ده‌ناسرێته‌وه و خانه به‌رهه‌مهێنه‌ره پێنه‌گه‌یووه‌کان كه پێیان ده‌گووترێ هێلكه به‌رهه‌مهێن - ئۆگۆنی له منداڵداندا زۆر ده‌بن.\nئه‌ندامانی زاوزێی ده‌ره‌وه ورده‌ورده ده‌ناسرێنه‌وه نێرنیه‌ن یان مێینه.\nگه‌شه‌سه‌ندنی دیار له‌نێوان 9 و 10 هه‌فته‌دا کێشی له‌ش 75% زێد ده‌كات.\nله 10 هه‌فته‌دا، جۆشی پێڵوی چاوی سه‌ره‌وه ده‌بێته هۆی خلبوونه‌وه‌ی به‌ره‌وخواره‌وه‌ی چاو.\nکۆرپه باوێشک ده‌دات و زۆرجار ده‌می ده‌کاته‌وه و دای ده‌خات.\nزۆربه‌ی کۆرپه‌كان په‌نجه‌گه‌وره‌ی ده‌سته‌راستیان ده‌مژن.\nبه‌شه‌كانی ریخۆڵه له ناوکه-په‌تکه‌وه. ده‌گه‌ڕێنه‌وه بۆ بۆشایی هه‌ناو.\nهه‌ستكردن له زۆربه‌ی ئێسکه‌کاندا ده‌ستی پێكردووه.\nنینۆکه‌کانی قاچ و گه‌شه‌ده‌كه‌ن.\nپه‌نجه‌مۆری بێهاوتا 10 هه‌فته دوای پیتاندن ده‌رده‌که‌وێ. ئه‌م نه‌خشانه ده‌كرێ بۆ ناسینه‌وه به‌کار به‌هێنرێ له سه‌رتاسه‌ری ژیاندا.\nله 11 هه‌فته‌دا لووت و لێوه‌کان به‌ته‌واوی پێكدێن. هاوكات كه هه‌موو به‌شه‌کانی تری له‌ش پێكدێن. رووخساریان له‌گه‌ڵ هه‌موو قۆناغێکدا له ماوه‌ی ژیانی مرۆدا ده‌گۆڕێ.\nریخۆڵه ده‌ست به مژینی گلوکۆز و ئاو ده‌کات له‌لایه‌ن کۆرپه‌ڵه‌وه هه‌ڵده‌مژرێ.\nهه‌ر چه‌نده سێكس دیاری کراوه له پیتاندا، ئه‌ندامی زاوزێی ده‌ره‌کی ئێستا ده‌توانرێ بناسرێته‌وه وه‌ک نێر یان مێ.\nله نێوان 11 و 12 هه‌فته دا له 60% کێشی کۆرپه‌ڵه زیاد ده‌کات\n12 هه‌فته نیشانده‌ری کۆتایی یه‌که‌مین سێیه‌م قۆناغه، یان ترایمێسته‌ر، له دووگیانی\nگۆپكه ئاشکراکانی تام ئێستا ناوه‌وه‌ی ده‌میان داپۆشیوه. تا له‌دایکبوون، گۆپكه‌كانی تام ته‌نیا له‌سه‌ر زمان و مه‌ڵاشوو ده‌مێننه‌وه.\nله‌سه‌ره‌تای 12 هه‌فته‌دا جووڵه له رێخۆڵه‌دا ده‌ستپێ ده‌کات و به‌رده‌وام ده‌بێ نزیک به 6 هه‌فته.\nیه‌که‌م ماده که له كۆڵۆنی کۆرپه‌ڵه و كۆڵۆنی نوێ زاده‌وه ده‌رێژرێ پێی ده‌گووترێ مۆكۆنیه‌م. پێکهاتووه له ئه‌نزیمه‌کانی هه‌رسكردن، پرۆتین و خانه‌ی مردوو كه له‌لایه‌ن به‌شه‌كانی هه‌رسكردنه‌وه به‌رهه‌م دێنرێ.\nله نزیک 12 هه‌فته‌دا په‌له‌كانی سه‌ره‌وه درێژده‌بن گه‌یشتووه‌ته رێژه‌ی گونجاویان قه‌باره‌ی له‌ش. په‌له‌كانی خواره‌وه زۆرتر ده‌خایه‌نن بۆ وه‌رگرتنی دواین رێژه‌ی خۆیان.\nته‌نیا پشت و ته‌پڵی سه‌ر نه‌بێ، له‌شی کۆرپه‌ڵه‌که ئێستا هه‌ڵوێست له سووكه ده‌ستلێدانێك وه‌ده‌گرێ.\nگه‌شه‌كردنی جودابوونه‌وه‌ی سێكس بۆ یه‌که‌م جار ده‌رده‌که‌وێ. بۆ نموونه، کۆرپه‌ی مێینه شه‌ویلگه‌كانی زیاتر له نێر ده‌بزوێنێ.\nبه پێچه‌وانه‌وه‌ی هه‌ڵوێستگرتنی كشانه‌وه كه پێشتر ده‌بینرا، ئێستا جوشدانی نزیک ده‌م دیاره لاكردنه‌وه له بووژێنه‌ره‌وه‌یه‌ك و کردنه‌وه‌یه‌کی ده‌م ئه‌م كاردانه‌وه‌یه پێی ده‌گووترێ "کاردانه‌وه‌ی بنه‌ڕه‌تی" و به‌رده‌وام ده‌بێ تا دوای له‌دایکبوون، یارمه‌تی ساوا ده‌دات له دۆزینه‌وه‌ی گۆی مه‌مکی دایکی له ماوه‌ی شیردانی خۆرسكدا.\nده‌موچاو به‌رده‌وام ده‌بێ له كامڵبووندا كه چه‌وری ده‌ست ده‌کات به پڕکردنه‌وه‌ی کوڵمه‌کان و ددان ده‌ست ده‌کات به گه‌شه‌کردن.\nله 15 هه‌فته‌دا، موولووله‌كانی خوێن سه‌رهه‌ڵده‌ده‌ن و له مۆخی ئێسکدا زۆرده‌بن. زۆربه‌ی خانه‌كانی خوێن پێكدێن.\nهه‌رچه‌نده جووڵه ده‌ستپێ ده‌کات له ئاوڵه‌مه‌ی 6 هه‌فته‌دا ژنی دووگیان بۆ یه‌که‌م جار هه‌ست به جووڵه‌ی کۆرپه‌ڵه له نێوان 14 و 18 هه‌فته‌دا ده‌کات. لای خۆمان، ئه‌م كاره پێی ده‌گووترێ شه‌قهاویشتن.\nله 16 هه‌فته‌دا، پڕۆسیجه‌ری ده‌رزی لێدان له سکی کۆرپه‌که هۆرمۆنێک ده‌رده‌دات كاردانه‌وه‌ی گووشار رشتنی نۆرادرێنه‌ڵاین، یان نۆرێپاینفراین بۆ ناو جۆگه‌كانی خوێن. منداڵی تازه له‌دایكبوو یان مرۆی گه‌وره كاردانه‌وه‌یان لێكده‌چێ له هه‌مبه‌ر پرۆسیجه‌ره ترسێنه‌ره‌كان.\nله سیستمی هه‌ناسه‌داندا، بۆری سییه‌كان ئێستا نزیكن له ته‌واوبوونه‌وه.\nمادده‌یه‌كی سپی پارێزه‌ر، که پێی ده‌گووترێ ڤێرنێكس كاسیۆسا، ئێستا کۆرپه ده‌ده‌پۆشێ. ڤێرنێكس پێست ده‌پارێزێ له هۆكاری خورێنه‌ری شله‌ی ئه‌مینۆتیك\nله 19 هه‌فته‌وه جووڵه‌ی کۆرپه‌ڵه، چالاکی هه‌ناسه‌دان و رێژه‌ی لێدانی دڵ ده‌ست ده‌کات به سووڕی رۆژانه که پێی ده‌گووترێ سێركه‌دیان ریتمس.\nله 20 هه‌فته‌دا كۆكیلا که ئۆرگانی بیستنه گه‌یشتۆته قه‌باره‌ی کامڵی خۆی له ناو ته‌واو پێگه‌یشتووی گوێی ناوه‌وه. له‌مه‌ودوا، کۆرپه‌ڵه هه‌ڵوێست له مه‌ودایه‌ك ده‌نگ وه‌رده‌گرێ.\nموو ده‌ست ده‌کات به گه‌شه‌کردن له‌سه‌ر پێستی سه‌ر\nهه‌موو چینه‌کانی پێست و پێکهاته‌کانی دابینن، که ئه‌مه‌ش گلانده‌کان و سه‌لكی مووه‌كان ده‌گرێته خۆی.\nله 21 بۆ 22 هه‌فته دوای پیتاندن، سیه‌کان که‌مێک به‌توانا ده‌بن بۆ هه‌ناسه‌دان. ئه‌مه قۆناغی گه‌شه‌کردن ره‌چاو ده‌کات له‌به‌رئه‌وه‌ی ژیان له ده‌ره‌وه‌ی منداڵدان شیاو ده‌بێ بۆ هه‌ندێک کۆرپهڵه. به‌ده‌ستهێنانی یه‌ك له‌دوای یه‌کی پێشكه‌وتنی پزیشكی به‌رده‌وامبوونی ژیان ده‌سته‌به‌ر ده‌كات بۆ ساوا پێشوه‌خته‌کان.\nله 24 هه‌فته‌دا، پێڵوه‌کان ده‌كرێنه‌وه و کۆرپه‌ڵه چاوه‌كانی له‌ناكاو ده‌ترووكێنێ. ئه‌مه کاردانه‌وه‌یه بۆ ده‌نگێکی به‌رزی له‌ناکاو كه ئاسایی زووتر گه‌شه ده‌کات له کۆرپه‌ڵه‌ی مێینه‌دا.\nزوربه‌ی لێکۆڵه‌ره‌وان ده‌ریان خستووه كه ده‌نگی به‌رز ره‌نگه كاریگه‌ری به‌د بێ له‌سه‌ر ته‌ندرووستی کۆرپه‌ڵه. ئه‌نجامه ده‌موده‌ستیه‌كان زیادبوونی رێژه‌ی لێدانی دڵ ده‌گرێته خۆی له‌ڕاده‌به‌ده‌ری هه‌ڵاوسانی کۆرپه‌له، و گۆڕانکاری چاوه‌نواڕ نه‌کراو له هه‌ڵسوکه‌وتدا. یه‌كێك له ئاكامه درێژخایه‌نه‌كانی له‌ده‌ستچوونی بیستن ده‌بێ.\nرێژه‌ی هه‌ناسه‌دانی کۆرپه‌ڵه ده‌كرێ هێنده زیاد بكات بگاته 44 خوولی هه‌ناسه‌وه‌رگرتن و دانه‌وه له خووله‌كێكدا.\nله قۆناغی سێیه‌می دووگیانیدا، گه‌شه‌ی خێرایی مێشك زێد له 50%ی ووزه‌ی به‌كارهێنراو له‌لایه‌ن کۆرپه‌ڵه‌وه به‌كاردێنێ. کێشی مێشك له 400- 500% زێدده‌کات.\nله 26 هه‌فته‌دا، چاوه‌کان فرمێسک ده‌ڕێژن.\nهه‌ر له سه‌ره‌تای 27 هه‌فته‌دا، گلێنه‌کان هه‌ڵوێست له رووناكی وه‌رده‌گرن. ئه‌م هه‌ڵوێسته بڕی ئه‌و رووناکیه ڕێک ده‌خات كه ده‌گاته تۆڕی چاو له سه‌رتاسه‌ری ژیاندا.\nهه‌موو پێکهاته‌كان پێویستیان به فه‌نكشنی بۆنکردن ئاماده‌ن. توێژینه‌وه له‌سه‌ر منداڵی پێشوه‌خت توانای ناسینه‌وه‌ی بۆنی ناخۆش ئاشکرا ده‌کات هه‌ر له سه‌ره‌تای 26 هه‌فته‌دا دوای پیتاندن.\nبه دانانی ماده‌یه‌کی شیرین له ئه‌مینۆتیكدا رێژه‌ی هه‌ڵئاوسانی کۆرپه‌له زێدده‌كات. به پێچه‌وانه‌وه، که‌مبوونه‌وه‌ی هه‌ڵئاوسانی کۆرپه‌له به دوای رشتنی ماده‌یه‌کی تاڵدا دێ. گۆڕانی گوزارشی ده‌مووچاوشی به‌دوایدا دێ.\nبه‌دوای زنجیره‌یه‌ك جووڵه‌ی هه‌نگاو - ئاسا كه له رۆیشتن ده‌چێ، كۆرپه‌ڵه خۆی ده‌نووشتێنێته‌وه.\nکۆرپه‌ڵه زۆر چرچ ده‌رنا‌که‌وێ چونكه چه‌وری له ژێر پێستدا كۆده‌بێته‌وه. چه‌وری رۆڵێکی بنه‌ڕه‌تی ده‌بینێ له پاراستنی پله‌ی گه‌رمی له‌ش و ووزه کۆده‌کاته‌وه دوای له‌دایکبوون\nله 28 هه‌فته‌دا کۆرپه‌ڵه ده‌توانێ جیاوازی له‌نێوان به‌رزی و نزمی ده‌نگدا بكات.\nله 3 هه‌فته‌دا، جووڵه‌ی هه‌ناسه‌دان باوتر ده‌بێ له کۆرپه‌یه‌ڵه‌ی ئاساییدا، 30 بۆ 40%ی كاته‌كاندا رووده‌دات.\nله ماوه‌ی 4 مانگی کۆتایی دووگیانیدا، کۆرپه‌ڵه چالاکیه رێكخراوه‌كانی به‌رجه‌سته ده‌كات كه یه‌كخراوه له‌گه‌ڵ كاته‌كانی پشووداندا. ئه‌م هه‌ڵسوکه‌وتانه ئاوێنه‌ی زێدبوونی ئاڵۆزبوونن له نێوه‌ندی سیستمی هه‌ستكردندا.\nنزیك له 32 هه‌فته سیكڵدانۆچكه‌كانی سی or air "pocket" cells, یان خانه‌كانی "تووره‌که‌کانی" هه‌وا له سیه‌کاندا ده‌ست به گه‌شه‌کردن ده‌كه‌ن و به‌رداوام ده‌بن له دروستبووندا تا 8 ساڵ دوای له‌دایکبوون.\nله 35 هه‌فته‌دا، کۆرپه‌ڵه ده‌ستگرگیریه‌كی قایمی هه‌یه.\nكۆرپه‌ڵه چه‌ندین جۆر ماده‌ی پێدا ده‌ڕژێ كه له‌وه‌ده‌چێ کاریگه‌ر بێ له‌سه‌ر دڵخوازه‌كانی دوای له‌دایکبوون. بۆ نموونه، ئه‌و كۆرپه‌ڵانه‌ی که دایکه‌کانیان رازیانه به‌كاردێنن، ماده‌یه‌که تام ده‌دات به رووه‌كی بنه‌به‌له‌ك، وه‌ك په‌سه‌ندکردنی رازیانه دوای له‌دیكبوون له كۆرپه‌ڵه‌كه‌دا ده‌رده‌كه‌وێ. ساوای تازه له‌دایكبوو به‌بێ رووبه‌ڕووبوونه‌وه‌ی رازیانه پێش له‌دایكبوون، حه‌زی لێ نابێ.\nکۆرپه‌له ژانگرتنی دایك ده‌هرووژێنێ به رژاندنی بڕێکی زۆر له هۆرمۆنێک كه ناسراوه به ئیسترۆجین. به‌و شێوه‌یه له قۆناغی كۆرپه‌ڵه‌یه‌وه ده‌گوزرێته‌وه بۆ ساوای تازه له‌دایکبوو.\nله‌دایکبوون به‌هۆی گرژبوونی به‌هێزی منداڵدانه‌وه ده‌رده‌كه‌وێ. ئه‌نجامی له‌دایكبوونی منداڵ ده‌بێ.\nله پیتاندنه‌وه تا له‌دایکبوون و پاشانیش، گه‌شه‌كردنی مرۆ داینه‌میك، به‌رده‌وام و ئاڵۆزه. دۆزینه‌وه نوێیه‌کان ده‌رباره‌ی ئه‌م پرۆسه‌یه سه‌رنجڕاکێشه به‌رده‌وام كاریگه‌ری به‌هێز له‌سه‌ر گه‌شه‌كردنی كۆرپه‌ڵه نیشانده‌دات له ته‌مه‌نێكی درێژی درووستدا.\nكه تێگه‌یشتنمان بۆ گه‌شه سه‌ره‌تاییه‌کانی مرۆ به‌ره‌و پێشه‌وه ده‌چێ، هه‌روه‌ك توانامان بۆ به‌هێزكردنی ته‌ندرووستی - پێش و پاش له‌دایکبوون.


هێزه‌كانی پۆلیسی عێراق له ئه‌نبار ئۆپه‌راسیۆنێكی گه‌ڕان و پشكنینیان له ناوچه گوندنشینه‌كانی پارێزگاكه ده‌ستپێكردووه بۆ دڵنیابوون له نه‌مانی چه‌كدارانی "ده‌وڵه‌تی ئیسلامی"(داعش).\nبه‌ڕێوبه‌ری پۆلیسی ئه‌نبار لیوا هادی كه‌سار رزه‌یج سێشه‌ممه (6 ئازار) به دیارونای وت: "هێزه ئه‌منییه‌كان ئۆپه‌راسیۆنێكیان ده‌ستپێكرد بۆ سه‌ر گوند و ناوچه گوندنشینه‌كان، كێڵگه تایبه‌ته‌كان و باخه‌كان بۆ گه‌ڕان به‌دوای حه‌شارگه و چه‌ك و ته‌قه‌مه‌نیه‌كانی تیرۆریستان."\nوتی ئامانجی هه‌ڵمه‌ته‌كه رێگریكردنه له گه‌ڕانه‌وه یان خۆڕێكخستنه‌وه‌ی داعش.\nوتیشی: "چه‌ندین چه‌ك و ته‌قه‌مه‌نی ده‌ستكرد دۆزرانه‌وه و شه‌ش كه‌سی داواكراویش ده‌ستگیركران له یه‌كه‌م رۆژی ئۆپه‌راسیۆنه‌كه‌دا."\nهاوكات، وه‌زاره‌تی كۆچ و كۆچبه‌رانی عێراق رایگه‌یاند 581 ئاواره گه‌ڕاونه‌ته‌وه ماڵه‌كانیان له قایم له خۆرئاوای ئه‌نبار.\nوه‌زاره‌ته‌كه له به‌یاننامه‌یه‌كدا رایگه‌یاند: "نزیكه‌ی 90 خێزان، یان 503 كه‌س، گه‌ڕاونه‌ته‌وه ماڵه‌كانیان له خالیدیه و حه‌بانیه و كه‌مپی كیلۆ 18 بۆ قایم."\nبه‌یاننامه‌كه رایگه‌یاند: "چوارده خێزانی ئاواره، یان نزیكه‌ی 78 كه‌س، گه‌ڕاونه‌ته‌وه ماڵه‌كانیان له كه‌مپی دۆره‌وه له به‌غدا بۆ ناوچه‌كه‌ی خۆیان له قایم." هه‌روه‌ها ئاماژه‌ی به‌وه‌ش كرد كه ئه‌و خێزانانه به پاس و بارهه‌ڵگر بێ به‌رامبه‌ر گوێزرانه‌وه كه له‌لایه‌ن وه‌زاره‌ته‌وه دابینكرابوون.\nسه‌دان خێزانی ئاواره ده‌گه‌ڕێنه‌وه بۆ ئه‌نبار\n37,000 ئاواره گه‌ڕانه‌وه ماڵه‌كانیان له نه‌جه‌فه‌وه


ئەمەریکا لە ڕاپۆرتی “ئازادی باوەڕ”دا ڕەخنە لە تورکیا دەگرێت – بزاڤی خزمەت\nئەمەریکا لە ڕاپۆرتی “ئازادی باوەڕ”دا ڕەخنە لە تورکیا دەگرێت\nوەزارەتی دەرەوەی ئەمەریکا لە ڕاپۆرتی ساڵانەی خۆیدا سەبارەت بە “ئازادی باوەڕ” ڕەخنە لە تورکیا دەگرێت.\nلە ڕاپۆرتەکەدا باسی ئازادی باوەڕ لە ٢٠٠ وڵاتی دونیا کراوە و ٢٢ لاپەڕە تایبەتمەند کراوە بە تورکیا.\nڕاپۆرتەکە سەبارەت بە تورکیا سەرنج بۆ ئەوە ڕادەکێشێت کەوا تورکیا خۆی وەک وڵاتێکی عەلمانی دەناسێنێت و لە هەمان کاتدا باسی ئۆپەراسیۆنەکانی حکومەتی تورکیا دەکات کە لە چوارچێوەی باری نائاسایی وڵاتدا ئەنجامی دەدات.\nلە ڕاپۆرتەکەدا ئاماژە بەوە کراوە کەوا حکومەتی تورکیا لە دوای هەوڵی کودەتاکەی ١٥ ی تەموزی ٢٠١٦ بەردەوامی دەدات بە باری نائاسایی وڵات، هاوسۆزانی بزاڤی خزمەتی بە هەوڵی کودەتا تۆمەتبار کردووە و هەتا ئیستا زیاتر لە ٥٠ هەزار کەسی لێ دەستبەسەر کردوون.\nدواتر باس لەوە دەکات کە ژمارەی شوێنکەوتوانی م. فەتحوڵا گولەن لە تورکیادا بە ٤ ملیۆن کەس مەزەندە دەکرێت.\nهەروەها باس لەوە دەکات کە ژمارەیەکی زۆری هاوڵاتیان لە کارەکانیان دوور خراونەتەوە و بە تەنیا لە وەزارەتی کاروباری ئاینیدا ٤ هەزار کەس لە کارەکانیان دوور خراونەتەوە.\nلە بەشێکی تری ڕاپۆرتەکەدا باسی عەلەویەکانی تورکیا کراوە کە لەلایەن حکومەتی تورکیاوە وەک موسوڵمان ئەژمار ناکرێن و مزگەوتەکانیان کە بە “ماڵی جەم” ناوی دەبەن، هەتا ئێستا بە پەرستگا قبوڵ نەکراوە لەلایەن دەوڵەتی تورکیاوە.\nهەروەها باس لەوە دەکات کە کەمایەتیە ئاینیەکانی تریش هەمان کێشەیان هەیە و ناتوانن منداڵەکانیان لەوە بپارێزن کە بە زۆر وانەی ئاینیان پێ نەوترێتەوە لە خوێندنگە حکومەیەکاندا. باسیش لەوە دەکات کە هەتا ئێستا کێشە لەسەر زەوی ٥ کڵێسا هەیە. دواتر لە بەشێکی تری ڕاپۆرتەکەشدا باس لەوە دەکات کە حکومەتی تورکیا هەندێک جار یارمەتی ئاینە جیاوازەکانی تری داوە و پەرستگاکانی بۆ نۆژەنکردونەتەوە.\nهەروەها باس لەوە دەکات کە دوو کەناڵی تەلەڤیزیۆنی تایبەت بە بڵاوکردنەوەی بیروباوەڕی جەعفەری لەلایەن حکومەتی تورکیاوە داخراوە و، گروپە ئاینیەکانی وەک عەلەوی، یەهودی، پرۆتێستانەکان و تەنانەت هەندێک لە موسوڵمانانی سوننیش لە ژێر هەڕەشەی بەردەوامی ڕێکخراوی تیرۆرستی داعشدان. هەروەها ئاماژە بەوە کراوە کە مێدیاکانی تورکیا ڕق و کینە بەرامبەر یەهودیەکان بڵاو دەکەنەوە و هەندێک پێشکەشکاری کەناڵەکانی تەلەڤیزیۆن بە ئاشکرا لە پەخشی ڕاستەوخۆدا یەهودیەکانیان بە هەوڵی کودەتای ١٥ ی تەموز تۆمەتبار کردووە.\nهەروەها لە ڕاپۆرتەکەدا ئاماژە بەوە کراوە کە هەمان ئەو کەسانەی نەفرەت و کینە بەرامبەر یەهودیەکان بڵاو دەکەنەوە، پاتریارکی فەنەر ڕومیشیان بە هەمان بابەت تۆمەتبار کردووە.\nجگە لەوە ئاماژە بە زنجیرە دراماکانی تەلەڤیزیۆنەکانی تورکیا دەکات کە بەردەوام هاوڵاتیانی تورکیا لە دژی یەهودیەکان هان دەدات.\nڕاپۆرتەکە ئاماژەی بە زنجیرە درامای “پایتەخت” کردووە کە یەهودیەکان وەک شەیتان پشان دەدات و جەماعەتە یەهودیەکانی تورکیاش بەرامبەر ئەم جۆرە مامەڵانە لە نیگەرانیدان.\nدواتر ڕاپۆرتەکە باس لەو هێرشانە دەکات کە دەکرێتە سەر پەرستگا و ماڵی کەمایەتیە ئاینیەکان و دەڵێت” لەلایەن چەند کەسێکی نەناسراوەوە نیشانی X لەسەر هەندێک ماڵی عەلەوی دانراوە و، هەندێک پەرستگای ئۆرتادۆکس، کاتۆلیک، پرۆتێستانەکان و عەلەویەکان هێرشی کراوەتەوە سەر و زیانیان بەر کەوتووە، لە شاری ماڵاتیاش کڵێسەیەکی پرۆتێستانەکان هێرشی کراوەتە سەر”.\nلە ڕاپۆرتەکەدا باسیش لەوە کراوە کە ئەمەریکا بە شێوەیەکی بەردەوام هۆشداری دەدات بە تورکیا سەبارەت بەو پێشێلکاریانەی لە بابەتی ئازادی باوەڕدا ئەنجام دەدرێت. هەروەها ئاماژەوە بەوە کراوە کە باڵیۆزی ئەمەریکا و دیپلۆماتکارە ئەمەریکیەکان لە هەموو سەردانێکیاندا بۆ تورکیا سەبارەت بەم بابەتە لە پەیوەندیدان لەگەڵ کاربەدەستانی تورکیا.\nهەروەها باس لەوە دەکات کە حکومەتی ئەمەریکا بەردەوام داوا لە کاربەدەستانی تورکیا دەکات کە فشاری سەر گروپە ئاینیە جیاوازەکان هەڵبگرن و جیاوازی نەکات لە مامەڵە لە نیوانیاندا و ئەو موڵکانەی تایبەتمەندن بە گروپە ئاینیە جیاوازەکان و دەستی بەسەردا گیراوە بۆیان بگەڕێندرێتەوە.\nلە کۆتای ڕاپۆرتەکەدا ئاماژە بە دەستگیرکردنی قەشەیەکی ئەمەریکی کراوە بە ناوی ئەندرێو برونسۆن و دەستگیرکردنی ناوبراو بە نایاسایی لە قەڵەم دراوە.\nهەواڵەکانی ئەمڕۆ 2018.5.31\nمەمدوح بۆیداک: من داوای دادپەروەری دەکەم، تەنیا لە خودا داوای بەزەیی دەکەم


ئایا ڕاستە لە مانگى (صفر) دا دروست نیه هاوسەرگیرى بکەیت؟: ماڵپەڕی وەڵامەکان\nبیروباوه‌ڕبیدعە و داهێنراوەکانئایا ڕاستە لە مانگى (صفر) دا دروست نیه هاوسەرگیرى بکەیت؟\nئایا ڕاستە لە مانگى (صفر) دا دروست نیه هاوسەرگیرى بکەیت؟\nلە ڕاستى دا خەڵکانێکى عەوام و نەزان وا گومان دەبەن کە مانگى (صفر) مانگێکى شوم و خراپە بۆیە خۆیان بە دوور دەگرن لە ژن خواستن و مارەکردنى ، و خەتەنە کردن و سەفەر کردن و لەم جۆرە شتانە ، بەڵام ئەم جۆرە بیرکردنەوە و بیروباوەڕە لە کارى سەردەمى جاهیلى و نەفامیە ، و ئاینى پیرۆزى ئیسلام ئەو جۆرە بیروباوەڕەى بەتاڵ کردۆتەوە، و مانگى (صفر) وەکو هەموو مانگەکانى تر وایە و هیچ خێر و شەڕ و خراپەیەکى پێوە بەند نیە ، و ئینسانى موسڵمان نابێت ئەم جۆرە بیروباوەڕەى هەبێت ، وە دەتوانێت هاوسەرگیرى تێدا بکات یان منداڵەکانى خەتەنە بکات یان سەفەر بکات یان هەرکارێکى تر .\nوە پرسیار کراوە لە [ اللجنة الدائمة للبحوث العلمية والإفتاء ] :\nبیستومانە کە هەندێک بیروباوەڕ هەیە کە وادەخوازێت کە مانگی (صفر)دروست نیە هاوسەرگیری و خەتەنەکردن و هاوشێوەکانی ئەمەشی تیا ئەنجام بدرێت ؟\nلە وەڵامدا فەرمویانە : الحمد لله وحده والصلاة والسلام على رسول الله وبعد:\nئەوەی باس کراوە دەربارەی هاوسەرگیری نەکردن و خەتەنە نەکردن و هاوشێوەی ئەوانە لە مانگی سەفەردا جۆریکە لە ڕەشبینی بەرامبەر بە ئەم مانگە .\nوە ڕەشبینی کردن بە مانگەکان یان ڕۆژەکان یان باڵندەکات وە هاوشێوەشی لە ئاژەڵان دروست نیە ، لەبەر ئەو فەرموودەیەی کە ئیمامی بوخاری و مسلم گێڕاویانەتەوە لە ئەبو هوڕەیرەوە کەپێغەمبەری خوا ﷺ فەرموویەتی : «لا عدوى، ولا طيرة، ولا هامة، ولا صفر»\nوە ڕەشبینی کردن بە مانگی (صفر) جۆرێکە لە جۆرەکانی ڕەشبینی کە رێگری لێکراوە ، ئەمەش لەکاری جاهیلەتە کە ئیسلام بەتاڵی کردەوە .\nفتاوى اللجنة الدائمة للبحوث العلمية والإفتاء (1/451)، برقم (10775)\nچ کەسێک هەجر دەکرێت و بۆ چ مەبەستێک هەجر دەکرێ؟ لەم مانگى شەعبانەدا چى سوننەتە ئەنجامى بدەین؟ وە بیدعەو داهێنراوەکانى ئەم مانگە کامانەن؟ تەوقەكردن و وتنى (خوا قەبوڵی كا) لەدواى تەواوبوونى نوێژ ئایا بیدعەی حەسەنە لە دیندا هەیە؟ ئامۆژگاریتان چیە بۆ ئەو کەسانەى کە گوێ لە هەموو کەسێک دەگرن ؟ وە ترسناکی بانگخوازانی گومڕا چیە لەسەر خەڵکی ؟\nسەردان: ٢,٠٥٠ بەش: بیدعە و داهێنراوەکان\nپرسیاری دواترئایا هاوڕێیەتى کەسی نوێژنەکەر دروستە؟ پرسیاری پێشترئایا دروستە تێپەڕ بوون بەبەردەم كەسێكدا كەبەتەنها نوێژ دەكات لە حەڕەمی مەككەدا ؟


سەرەک وەزیری ئوسترالیا\nسەرەک وەزیری ئوسترالیا کاردانەوەیەکی توڕە ئامێزی هەبووە بەرامبەر نوسینێکی گەورە وتەبێژی حکومەتی چین لە تۆڕی کۆمەڵایەتی تویتەردا و بە قێزەون و بێزارکەر ناودێری کردووە و داواش لە بێژینگ دەکات بە فەرمی "داوای لێبوردن بکات."\nژاو لیژیان، وتەبێژی وەزارەتی دەرەوەی چین بۆتە هۆکاری ئەم توڕەیی و ناڕەزایەتیە، پاش ئەوەی وێنەی کابرایەکی پۆست کردووە بە جلوبەرگی سەربازیی ئوسترالیاییەوە و چەقۆیەکی خوێناوی خستۆتە سەر قوڕگی منداڵێکی ئەفغانستانی.\nلە ئێستادا دادپارێزان لە ئوسترالیا لە لێکۆڵینەوەدان لە 19 سەربازی وڵاتەکەیان وەک دەگوترێت لەسەر قسە و باسی ئەوەی گوایەهێزە تایبەتەکانی ئوسترالیا دەستیان هەبووە لە ئەنجامدانی تاوانەکانی شەڕدا لە نێوان ساڵانی 2005 و 2016دا.\nسکۆت مۆریسن، سەرەک وەزیری ئوسترالیا لە پۆستێکدا هەر لە تۆڕی کۆمەڵایەتی تویتەردا نوسیویە "ئەو پۆستەی چین لە تویتەردا کارێکی قێزەونی بێزراوە و هیچ بیانویەکیش هەڵناگرێت و پێویستە حکومەتی چین شەرم لە خۆی بکات لەسەر ئەو پۆستەی تویتەر."\nلە بێژینگ، لە وەڵامی پرسیارێکدا سەبارەت بەو پۆستەی لە تویتەر کراوە، هوا چون ینگ، کە یەکێکە لە وتەبێژەکانی وەەزارەتی دەرەوەی چین وتوویەتی "کاتێک سەربازە ئوستورالیاییەکان تاوانێکی ئاوەها دڕندانە دەکەن، ئەی نابێت حکومەتی ئەو وڵاتە هەست بە شەرمەزاری بکات! پێویستە حکومەتی ئوسترالیا داوای لێبوردن لە گەلی ئەفغانستان بکات و ئەوەش ڕاستییە کە سەربازەکانی ئوسترالیا خەڵکی بێتاوانی سیڤیلییان لە ئەفغانستان سەربڕیوە."\nئەشرەف غەنی، سەرۆکی ئەفغانستان لە سەرەتای مانگی یازدەدا ئاماژەی بەوە کردبوو مۆریسن پەیوەندییەکی تەلەفونی تایبەتی لەگەڵدا کردووە و "مەخابنی قوڵی" دەربڕیوە لەسەر ئەو قسەوباسانە.\nلە ئێستادا پەیوەندییەکان لە نێوان چین و ئوسترالیادا لە ڕەوشی داڕماندایە.


وانەكانی ڕێككەوتنی ئیمارات و ئیسرائیل بۆ كورد - پەرەگراف\nوانەكانی ڕێككەوتنی ئیمارات و ئیسرائیل بۆ كورد\nماوەیەكە وڵاتانی كەنداو و ئیسرائیل لە ڕێگای ئاساییكردنەوەی پەیوەندییەكانیاندان. پاڵنەرەكانی پشت ئەم ئاڕاستە نوێیە زۆرن، هەوڵئەدەین لێرەدا ئەوانەی بەرچاوبخەین كە چەند وانەیەكیان بۆ پرسی كورد و دۆخی كورد تیادایە.\nیەكەم، ماندووبونی دونیای عەرەبی لە فەڵەستینیەكان. ئاشتی فەڵەستینی و دەسەڵاتی فەڵەستینی دەرئەنجامی كۆتایی جەنگی سارد و شەڕی كوێتە. هەرێمی كوردستانیش بە هەمانشێوە. كەواتە هەردوو بەرهەمی وەرچەرخانی دۆخی سیستمی جیهانین. لە سی ساڵی ڕابوردودا، فەڵەستینیەكان، سەرباری پشتیوانی زۆر نەیانتوانی سیستمێكی حوكمڕانی خزمەتگوزار بۆ خەڵكەكەیان دابین بكەن، بەڵكو بە پێچەوانەوە، هەموو وزەیان بۆ پەرتی و ململانێی یەكتر تەرخانكردوو هەروەها هەتا ئاستێكی باڵا حكومدارییەكی گەندەڵیان دروستكرد. ئەمە لە زۆر شێوازدا هاوشێوە كوردستانە، پەرتی، گەندەڵی، نەبونی توانای حوكمڕانی باش. بۆیە، ئەگەر ئاشتی ئیماراتی ئیسرائیلی چەندین هۆكاری هەبێت، بە دڵنیاییەوە یەكێك لە هۆكارەكانی ماندوێتی وڵاتانە لە دەسەڵاتی فەڵەستینی. ئەم دیاردەی ماندوبونە، بۆ دۆخی هەرێمی كوردستانیش ڕاستە. كۆمەڵگای نێودەوڵەتی بە چەندین شێوازی جیاواز هاوكاری هەرێمی كوردستان بوە، هەروەها لە هەوڵی ئەوەدایە كە ڕیفۆرمی سەربازی و سیاسی و ئابوری ڕوبدات، بەڵام زۆرێك لە دۆستانی كوردیش توشی ماندوبون بوون لە ئەنجامنەدانی هیچ ڕیفۆرمێك. ئەم ماندوبونە دووركەوتنەوە و پشتتێكردن و گوێپێنەدان ئەنجامی دەبێت.\nدووەم، وەرچەرخانی سیستمی جیهانی. وەك چۆن كۆتایی جەنگی سارد و شەڕی كوێت، پرسی فەڵەستینی بە نێودەوڵەتیكرد و هەرێمی كوردستانی بەرهەمهێنا، بە هەمانشێوە، ئێمە لە ساتەوەختەكانی وەرچەرخانی سیستمی جیهانیداین، كە ڕەنگە دونیای نوێ وەك چەند دەیەی ڕابوردوو نەبێت. دونیای نوێ ململانێی زیاتری تیادا دەبێت، پرسە ناسیونالیستییەكان زاڵتر دەبن، هێزە بچوكەكان دۆخیان باش نابێت. ئەم دۆخەیە وەها لە ئیمارات دەكات كە چیدی تەنها خەمی خۆی بخوات، نەك فەڵەستین و خیتابی ئەلتراناسیونالیستی پانعەرەبیزم. ئەم گەڕانەوەیە بۆ دۆخی هێز لە سیستمی نێودەوڵەتیدا. هێز لە قازانجی بەهێزە و وڵاتان بەهاكان وەلادەنێن و خەمی خۆبەهێزكردن دەخۆن، ئەم دۆخە وەك چۆن لە قازانجی فەڵەستینیەكاندا نەبوو، بە هەمانشێوە لە قازانجی كورددا نابێت. كورد وەك فەڵەستینیەكان لە بڕی خۆ بەهێزكردن لە پڕۆسەیەكی زۆر سەركەوتوانەی خۆ لاوازكردندایە لە هەموو ئاستێكدا.\nسێیەم، كۆتایی نەوت. هەرچەندە پاڵنەری تر زۆر باسدەكرێت، بەڵام هۆكاری سەرەكی ئاشتی ئیماراتی ئیسرائیلی كۆتایی نەوتە. ئیماراتییەكان پێشەنگی وڵاتانی تری ناوچەكەن لە هەنگاونان بەرەو ئابوری پاش نەوت. كرۆكی ئابوری پاش نەوت تەكنەلۆجیای باڵایە یان ئەوەی كە پێی دەوترێت AI زیرەكی دەستكرد. ئەی ئای ئەو جۆرە ئامێرانەن كە خۆیان توانای ئەوەیان هەیە كە ئەلگۆریزم بۆ خۆیان دابڕێژن. ئیسرائیل پێشەنگی نەك هەر وڵاتانی ناوچەكە، بەڵكو جیهانە لە بواری ئەی ئایدا. ئەم تایبەتمەندییەی ئیسرائیل وەهای لەو وڵاتە كردوە، سەرباری بچوكی، وڵاتە گەورەكانی جیهان كێبڕكێ بكەن بۆ هەبونی پەیوەندی فراوان لە گەڵیدا، چین و هیند بۆ نمونە و وڵاتانی تری زۆر. ئیماراتییەكان دەیانەوێت لە بوارەكانی وزەی نوێبوەوە، ئاودێری و كشتوكاڵ، تەندروستی و دەرمانسازی، سودمەندبن لە توانای ئیسرائیلی، بۆ ئەوەی بتوانن لە دونیای پاش نەوتدا بمێننەوە. هەرێمی كوردستان چیرۆكێكی خەمناكی هەیە لە گەڵ نەوتدا، بەڵام هێشتا توانای بیركردنەوەی پاش نەوتی نیە. ئەگەر تەماشای خیتابی سیاسی و ئابوری و تەنانەت ئیداری و ئەخلاقی كوردی بكەیت هەمووی سەرتاپا نەوتییە.\nدیارە وانەی تر زۆرن بۆ ئەوانەی كە بیانەوێت سود لە ئەزمونی دونیا وەربگرن.


ڤیدیۆ.. تەنێکی نەناسراو خۆی دەکێشێت بە هەسارەی موشتەریدا\n14876 جار خوێندراوەتەوە\nماڵپەڕی لۆبوانی فەرەنسی گرتەیەکی ڤیدیۆیی بڵاوکردەوە تیایدا دەردەکەوێت تەنێکی نەناسراو خۆی دەکێشێت بە هەسارەی موشتەریدا و تیشک و روناکی لێدەردەچێت وەک ئەوەی بتەقێتەوە.\nبەگوێرەی ماڵپەڕەکە، شەوی دووشەممە رێکەوتی ١٤ی ئەیلول کاتژمێر ١٢:٣٩ خولەک و ٣٠ چرکەی بەیانی، بەکاتی فەرەنسا، تەنێکی نەناسراو خۆی دەکێشێت بە هەسارەی موشتەریدا و تیشک و روناکی دەداتەوە.\nماڵپەڕەکە لە زاری ژان پۆڵ ئاڕنۆڵد، خاوەنی ئەو تەلیسکۆب و کامێرایەی رووداوەکەی تۆمارکردووە بڵاویکردەوە، لە وێستگە تایبەتەکەی خۆیدا تەلیسکۆبێک جێگیرکردووە و پەیوەستیکردووە بە کامێرا و کۆمپیوتەرێکەوە تا ئامادەبێت هەر رووداو و دیاردەیەکی خێرا و چاوەڕوان نەکراو روویدا تۆماری بکات.\nژان پۆڵ ئاڕنۆڵد کە ئەندامی کۆمەڵەی لۆرینی گەردوونناسییە رایگەیاند، "لە ساتێکدا، تەنێکی نامۆم بەدیکرد، منیش هەوڵمدا هاوسەرەکەم بەخەبەربێنمەوە و پێی بڵێم".\nلە هەمان کاتدا، هەریەک لە ستیڤان باری و ئەلێکسیس دیسمۆجین و تیبوت هامبەرت و دیدییە ولیانگ، کە هاوپیشەی ژان پۆڵ ئاڕنۆڵدن لە یانەی گەردونناسیدا، مۆڵەتییان وەرگرتبوو و بۆ ئەنجامدانی ئەرکێک سەردانی وێستگە و روانگەی AstroQueyras یان کردبوو کە سێ هەزار مەتر بەرزە. هەموویان پێکەوە توانییویانە دیاردەکە ببینن و تۆماری بکەن.\nئەو چوار گەردونناسە لە رێگەی تەلیسکۆبەوە دیاردەکەیان تۆمار کردووە و لە کۆتاییدا لە ژان پۆڵ ئاڕنۆڵدا پێکەوە روودانی پێکدادانی تەنە نەناسراوەکە بە هەسارەی موشتەرییان پشتراستکردووەتەوە.\nلەلایەکی دیکەوە، لە ١٥ی ئەیلول خۆسییە لویس بیریرا، گەردونناسێکی دیکە لە بەڕازیلەوە، کە ئەندامێکی چالاکی بەرنامەی DeTeCt یە، "بەرنامەی هاوکاری نێوان گەردونناسان" بۆ چاودێریکردنی کاریگەرییەکانی زوحەل و موشتەری راگەیانراوێکی بڵاوکردەوە و هەمان رووداوی نامۆیی تۆمارکردووە.\nخۆسییە لویس بیریرا وێنەی تەنێکی ناومۆی بڵاوکردەوە کە تیشک و رووناکی لێدەردەچێت لەکاتی خۆکێشانیدا بە هەسارەی موشتەری.


ئەحمەد ڕەسوڵ: زۆڵێتیی و حەرامزادەیی سیاسەت، پەرلەمان و دەسەڵاتدارێتی. – WTARIKURD\nبەڕاست ئەوە چ داکۆکیکردنێک لە هەژارانە کە خۆت لەهەژاران و شوێنی ژیان و گوزەرانیان جیاکردبێتەوە؟ ئاخر فەرمانبەرێکی خاوەن بڕوانامە دوای زیاتر لە 25 ساڵ خزمەت ئینجا بتوانێت ببێتە خاوەنی تەنها زەویەکی 100 بۆ 150 مەتری لە گەڕەکێکی بێتاپۆ بەبێکەمترین خزمەتگوزارییش، جەنابیشت بەو تەمەنە کەمەوە و بەو خزمەتە کەمەوە ببیتە خاوەنی خانووی 10 بۆ 15 دەفتەری لە پڕۆژەکانی سیتی و گوندەکان، چ دادپەروەریەکی کۆمەڵایەتیە، چ یاسا و پەرلەمانێکە بۆ نوێنەرایەتیکردنی خەڵک؟ جگە لە تاڵانچێتی بە ناوی موچەی یاسایی و خانەنشینی یاساییەوە کە جگە لە خۆتان هیچ کەسێک نادۆزنەوە ئەوەی پێقبوڵ بێت و بە کارێکی وێژدانی و ئەخلاقی دابنێت.\nنۆڕمەڵایزی سووکیی و لە شکۆمەندیی خستنی مرۆڤ لەوێوە دەستیپێکرد، کە پەرلەمانتاری، مووچەی قەبە و ئیمتیازاتی زۆروزەوەند، کورسی وەزارەت و بەڕێوەبەرێتیە گشتیەکان، پۆستەکانی ڕاوێژکاری و وەکیل وەزیری و… هتد، بوونە خودایەک بۆ پەرستن. لە پێناوی گەیشتن بە جاه و جەلالی نێو دەزگاکانی دەسەڵاتدارێتی هەموو هەڵویست و کار و ژیانی خۆتانتان بۆ لەقاڵبدا و بەو ئامانجە ئاڕاستەتان کرد. بڕوانامەی بەکارهێنا بۆ گەیشتن بە پەرلەمان و وەزارەتخانە، بەشداریکردنی لە خۆپیشاندان بەکارهێنا بەو مەبەستە، قوربانیبوونی کەسوکاری خۆی بەکارهێنا بەو ئامانجە. هەرچی کەیس و دەردەداریەکانی نێو کایە و کەرتە جیاوازەکانی کۆمەڵگای ئێمەتان بەکارهێنا بۆ گەیشتن بەو پلە و پێگەیەی کە چاوتان تێبڕیوە و خۆتانی بۆ دەپسێنن. ئاخر لە دوای گەیشتنتان بە پەرلەمان و وەزارەتەکان بەگوێرەی چ لۆژیک و بە چ پێودانگێک گێچی خۆپەرستیی و بەرژەوەندیخوازیتان تا دواپلە نافڕێت و بەرپرسیار دەبن بەرامبەر بەو هەموو بەڵێنە قۆڕ و سواوانە؟ ئەوەی نەتوانێت ئەزمونی ڕابردوو بۆ تێگەیشتن شەنوکەوبکات، هەرگیز تێناگات و بۆ سەدان جار و بگرە زیاتریش لە هەمان کونەوە، هەمان مار پێوەی دەدات.


ئەو پاكه‌تی توتنانه‌ی لە لوبنان دەستگیراوە بەسەریاندا بەرەو سوریا بەڕێکرابوون. [خاوەنی وێنە: هۆنا بەیروت]\nلەڕێی بەقاچاخبردنی کەلوپەله‌وه بۆ سوریا، حیزبوڵای لوبنان سزاکانی ئەمریکا پێشێلدەکات کە بەسەر رژێمی سوریا و پشتیوانەکانیدا سەپێنراون.\nیاسای قەیسەری 2019 بۆ پاراستنی مەدەنییەکانی سوریا هەوڵدەدات رێبگرێت لە ئاساییبوونەوەی رژێمه‌كه‌ی ئەسەد بەبێ بەرپرسیار راگرتنیان بەرامبەر پێشێلکارییەکانی مافی مرۆڤ.\nئابوریناسێكی سوریا، مەحمود مستەفا بە دیارونای وت بازاڕی ڕەش لە سوریا پشتدەبەستێت بە کەلوپەلی قاچاخ لە لوبنانەوە، بەتایبەتی دەرمان و سووتەمەنی و خۆراک.\nوتی ئەو کەرەستانە له‌لایه‌ن کەسە نزیکەکانی رژێم و بەرپرسانی رژێمه‌وه بە نرخی زۆر به‌رز فرۆشراون، هەندێکجار بە 10 هێندەی نرخی سەرەکی.\nگرتەیەک لە ڤیدیۆیەکەوە کە یەکێک لە سنوورەکانی نێوان لوبان و سوریا لە باکوری لوبنان پیشاندەدات.\nوتیشی زۆربەی داهاتی بازاڕی رەش دەچێتە نێو خەزێنەکانی رژێمەوە بۆ "پڕکردنەوەی ئەو کورتهێنانەی لە پارەی کاش هەیانە بەهۆی قەیرانە داراییەکەوە".\nمستەفا وتی بازرگانییە نایاساییەکە به هه‌ردوو ئاراسته‌دا ده‌ڕوات، كه قاچاخچییە سورییەکان کەلوپەل بۆ نێوخۆی لوبانانیش ده‌به‌ن لەڕێی هەمان تۆڕەوە.\nوتی خۆراک بە قاچاخ دەگوێزرێتەوە بۆ لوبنان لەڕێی لایەنەکانی سەر بە حیزبوڵاوه و بە نرخی دوو هێندە دەفرۆشرێتەوە و به‌وجۆره داهاتی نایاسایی بە دراوی بیانی زیاتردەکات بۆ رژێمی سوریا، ئەمەش یارمەتییدەدات لە بەرامبەر سزاکاندا خۆیبگرێت.\nوتیشی زۆربەی ئەو کەلوپەلانەی بەڕێی قاچاخ گوێزراونەتەوە بۆ نێو خاکی لوبنان پێکدێن لە خۆراکی سه‌ره‌كی کە خەڵکی سوریا پێویستیانە.\nمستەفا وتی ئەو شمه‌كانه بە نرخێکی بەرز و بە دۆلار دەفرۆشرێن، ئەمەش داهاتی رژێمی سوریا بە دراوی بیانی زیاتردەکات.\nزیادبوونی مەینەتیی سوریەکان\nلێکۆڵەری سیاسی، عەبدول نەبی بەکار بە دیارونای وت یاسای قەیسەر گوشاری خستۆته سه‌ر رژێمی سوریا بە بلۆککردنی ئەو سه‌رچاوانه‌ی لەڕێیانەوە یارمەتی دارایی بەدەستدەگەیشت.\nوتی كرده سیسته‌ماتیکەكانی قاچاخچێتی له‌لایه‌ن حیزبوڵاوه لە سوریا "پێشێلکارییەکی ئاشکرای یاسای قەیسەرە، چونكه ئه‌و كردانه دڵنیاییدەدەن لە چوونی پارەی کاش بۆ ئه‌فسه‌ران و خەزێنەکەی رژێم".\nبەکار وتی ئەو یارمەتییە داراییانە یارمەتی رژێم دەدەن بەرگەبگرێت و ئاماژەیکرد بۆ ئەوەش کە مەدەنییەکانی سوریا بۆ چەندین ساڵ لەژێر دەسەڵاتی رژێمەکەدا رووبه‌ڕووی مەینەتی بوونەتەوە.\nوتی رۆڵی حیزبوڵا لە رێکخستنی كرده‌كانی قاچاخچێتی و دابینکردنی پارێزگاریدا بۆ قاچاخچێتی "راستەوخۆ ده‌یخاته به‌رده‌م سزاکانی یاسای قەیسەر، ئەمەش دواتر کاریگەری لەسەر ئابوریی لوبنان دادەنێت".\nوتیشی ئەمە لوتكه‌ی ئه‌و زیانه‌یه كه بە لوبنان ده‌گات لەڕێی ئه‌و كردانه‌ی قاچاخچێتییه‌وه، کە تێیاندا ئەو کەلوپەلانەش لە سوریا ده‌فرۆشرێن کە حکومەتی لوبنان پشتیوانی داراییان دەکات.\nسەڵاح مەنسور کە پەیوەندی لەگەڵ بەرپرسێکی باڵای پێشووی حیزبوڵا هەیە، وتی له‌پاڵ سه‌رپه‌رشتیكردنی په‌ڕینه‌وه‌ی نایاساییدا، حیزبوڵا چەکدارەکانی لە هه‌ندێك ناوچە کێشاوه‌تەوە بۆ پاكردنه‌وه‌ی رێگا بۆ قاچاخچیان تا لەژێر پاراستنیدا کاربکەن.\nمەنسور نزیکبووە لە سەرکردایەتی پارتەکە لە دۆڵی بیقاع پێشئەوەی لە گروپەکە جیاببێتەوە.\nبە دیارونای وت ئەو کەلوپەلانەی گوێزراونەتەوە نێو خاکی سوریا، پێکدێن لە سووتەمەنی و بەنزین و چەندین دەرمان کە لە دەرمانخانەکانی لوبان دەرهێنراون.\nوتی هەروەها ئارد و نان و چەندین خۆراكی دیکە له‌خۆده‌گرن، کە زۆربەی جار بە نرخی دووهێندە لە سوریا لەلایەن لایەنگرەکانی رژێم و ئەفسەرانی سوپاکەی رژێمەوە فرۆشراون.\nمەنسور وتی هەڵمەتەکانی قاچاخچێتی لەئێستادا ته‌ركیز ده‌خه‌نه سەر به‌نزین و مازۆت و هەروەها گواستنەوەی بڕێكی زیاتری ئەو کەرەستانە پێشئەوەی هاوکارییە داراییەکانی لەلایەن بانکی ناوەندی لوبنانەوە رابگیرێن.\nوتیشی راگرتنی ئەو هاوکارییە داراییانە "رێگریدەکات لە پرۆسەی قاچاخچێتی چونکە نرخەکانی به‌نزین و مازۆت بەرزدەکاتەوە بۆ ئاستێک کە دانیشتوانی سوریا ناتوانن دەستیبخەن".


ئێوە لەبەرەی برسیكردن‌و چەوساندنەوەی گەلن !\nكابینەی ھەشت لەنێوان خراپ و خراپتر موچەی پاشەكەوت كرد، كابینەی نۆش لەنێوان پاشكەوتن و پێشكەوتن موچە بڕین دادەھێنێ!\nدەزانن بڕینی موچەو كەمكردنەوەی لەپاشەكەوت فەزیحترە؟ گەر پاشەكەوت ژمارەیەك بێ و بەبڕیارێكی نایاسایی كرابێ و ئێستە لەتۆماری خەزێنەكاندا بونی ھەیە، ئەم كابینە دەیەوێ موچە بخاتە ئاستی پاشەكەوت بەڵام بەناوی یاسای چاكسازی و بڕینی جۆرەھا دەرماڵە! بەبێ ئەوەی لێبڕینەكە ببێ بەقەرز لەسەریان! بۆیە ڕەحمەت لەكفن دز!\nكابینەی ھەشت و پێشتر لەسەدا ٦٠ی پارەی نەوتی نەھێناوەتەوەو بەناوی تێچوی دەرھێنان و كرێی كۆمپانیاو قەرزەوە پارەكەی بردووە!\nئەم كابینەش بەھەمان شێوە لە ٧٠٠ ملیۆن دۆلاری نەوت ٣٠٠ ملیۆنی ھێباوەتەوە! واتە ٤٠٠ ملیۆن دۆلار بەناوی تێچوو قەرزەوە نەھێنراوەتەوە! باشە ئەم قەرزە ھەموو مانگێكی فرۆشی نەوت ئەوە چەند ساڵە گوایە دەدرێتەوە كەمی نەكرد؟ ئەو ٢٧ ملیار دۆلارە بۆچی قەرز كراوە؟ لەكوێ و لەكێ قەرز كراوە؟ بۆچی قەرز كراوە؟ بۆ ئەوەی بیسەلمێنن ڕاستەكەن كوا وەڵامی ئەم پرسیارانە كە بەفەرمی لەكابینەی ھەش و نۆم كردوە نەیانتوانیوە وەڵام بدەنەوە چونكە ڕاسی نیە!\nتەنھا قەرزاریەك لەئەستۆتان بێ موچەی بڕدراوو نەدراوی موچەخۆرانە ئەوەشتان نەداوەتەوەو ناشیفەنەوە!\nمانگی ڕابردوو لە فرۆشتنی ١٣ملیۆن و پێنج سەد ھەزار بەرمیل نەوت ٣٠ ملیۆن دۆلاری ھێناوەتەوە! واتە بەرمیلی نەوت ٢ دۆلارو ٢٢ سەنتی ھێناوەتەوە واتە بەرمیلێ نەوتی داوە بە سێتێك ئاوی جام!\nئەمە شكستی حكومڕانیەكەتانە، ئەمە فەزیحەی ناشەفافیەتی نەوت و تاڵانكردنی ئەم ھەرێمەیە!\nئەوەی بانكی كوردستانتان كرد بە ئارتی بانك؟\nگروپی كۆمپانیاكانی سەلاحەدینتان كرد بە ستێر گروپ؟ دارودەستەی سەرۆكی كابینەی پێشووت كرد بە دارودەستەی خۆت؟\nدانھێنان بە نادادی و خراپی كابینەی پێشوو تەوێڵی ئەو حزبە دەگرێتەوە كە ناوی پارتیەو جێگری سەرۆكی پارتی بەڕێوەی بردوە ئێستەش ئەندام مەكتەب سیاسیەكی كوڕی سەرۆكی ھەمان حزب بەڕێوەی دەبات!\nچاكسازی بەوانە ناكرێ كەبەرپرسیاری نەھامەتیەكانی ٢٩ ساڵ حوكمڕانیەكی شكست خواردویان لەئەستۆ بێ!\nئەم حكومەتەو ئەوەی خۆی تیاكردوە بەخاوەن ھی ئەوەیە بەرۆكی خەڵك بەرداو لەوە زیاتر ژیانی خەڵك نەفەوتێنێ! نەك لەشەوی پێش جەژن مژدانەی بڕینی موچەو بێ منەتی ڕابگەیەنێ!\nئەوەی لەبەرەی خەڵكە كۆمپانیای ناشەرعی نیە، دەستی لەوێرانكردنی ھەرێم دا نیە، خۆی لەخۆشترین ژیاندا نیەو بێ ئاگابێ لە ھەژاران! حاشا ئێوە لەبەرەی دژی گەلن!


کتێبی «زمان، ئەدەب، ناسنامە» چاپ و بڵاوکرایەوە - Mehr News Agency\nAP ١٣٩٨ ڕەشەمە ١٧ ٠٩:٤٨\nNews Code 31392\nبەرهەمی هاشم ئەحمەد زادە؛\nکتێبی «زمان، ئەدەب، ناسنامە» چاپ و بڵاوکرایەوە\nچاپی نوێی کتێبی ڕەخنەیی “زمان، ئەدەب، ناسنامە” نووسینی د. هاشم ئەحمەدزادە بڵاوکرایەوە.\nبە ڕاپۆرتی ئاژانسی هەواڵی مێهر، ئەم کتێبە لە لایه‌ن چاپەمەنی مانگ و لە دووتوێی ۴۲۲ لاپەڕەدا چاپ کراوە و ئێستا لە کتێبفرۆشیەکان دەست دەکەوێت.\nئەم کتێبەی نووسەر هەڵگری کۆمەڵێک وتارە کە لە چەند ساڵی ڕابردوودا لە گۆڤارە کوردییەکانی ناوەوە و دەرەوەی وڵاتدا بڵاو کراونەتەوە.\nهەر وتارێکی ئەم کتێبە، سەربەخۆیە و لە هەمان کاتیشدا خاڵی هاوبەشی هەموو وتارەکان بریتییە لە بوارە جیاوازەکانی زمان، ئەدەب و ناسنامە لە کوردستاندا.\nد. هاشم ئەحمەدزادە ساڵی ۱۹۶۱ لە کوردستان لە دایک بووە و قۆناغەکانی خوێندنی تا ئاستی بەکالۆرێس لە کوردستان تەواو کردووە. لە ساڵی ۱۹۸۸ هەتا ۲۰۰۵ لە سوید ژیاوە. ساڵی ۱۹۹۵ بەکالۆرێسی لە ڕۆژهەڵاتناسیدا لە زانکۆی ئوپسالا وەرگرتووە و دواتر هەر لەم زانکۆیەدا باوەڕنامەی ماستەر و دکتۆرایشی وەرگرتووە.\nژێدەر؛ پێگه‌ی «ماڵی کتێبی کوردی»